****

**สาร ม.พ.พ.ท.**

**ปีที่ ๑๔ ฉบับที่ ๘ สิงหาคม พุทธศักราช ๒๕๕๘**

****

**ผู้ปฏิบัติหน้าที่สังฆราชให้ธรรมโอวาทวันแม่ ๒๕๕๘**

**คำว่า“แม่”** ไม่ว่าจะเป็นคำพูดของมนุษย์ชาติใด ภาษาใด คำนี้เป็นคำศักดิ์สิทธิ์ มีมนต์ขลัง มีความหมายกินใจอย่างลึกซึ้ง มากที่สุด **เพราะทุกคนย่อมมี”แม่”เป็นผู้ให้กำเนิด** ในทางพระพุทธศาสนา สมเด็จพระสัมมาสัมพุทธเจ้าทรงยกย่องและทรงตอบแทนพระคุณของพระมารดา เป็นแบบอย่างอันงดงามแก่ชาวโลก ขอเชิญชวนสาธุชนทั้งหลาย **ได้รำลึกถึงพระคุณอันยิ่งใหญ่ของแม่แล้วปรนนิบัติดูแลแม่ อย่าให้ขาดตกบกพร่อง ทำดีให้แม่ภูมิใจ ชวนแม่สร้างความดีรักษาศีล ๕ ร่วมกัน** เพื่อน้อมถวายเป็นพระราชกุศล แด่สมเด็จพระนางเจ้าฯพระบรมราชินีนาถ ผู้ทรงพระคุณอันประเสริฐขอให้พระองค์ทรงหายจากพระอาการประชวรโดยรวดเร็ว มีพระสุขภาพพลานามัยสมบูรณ์แข็งแรง เป็นมิ่งขวัญของพสกนิกรชาวไทยตลอดจิรัฏฐิติกาลเทอญขอถวายพระพร.(เนื้อหาบางส่วนจากเดลินิวส์ออนไลน์/มูลนิธิพัฒนาคนพิการไทย๑๐ส.ค.๕๘)

**ตากโมเดล...!! ฝึกอาชีพ-สวนริมปิงเพื่อคนพิการ**

**โดย...ปฏิญญา เอี่ยมตาล** : **เงินอุดหนุนคนพิการ ปรับเพิ่มจาก ๕๐๐ บาท เป็น ๘๐๐ บาท ที่รัฐจ่ายให้คนพิการทั่วประเทศ ๑.๖๖ ล้านคน ตามมติคณะรัฐมนตรีรัฐบาล พล.อ.ประยุทธ์ จันทร์โอชา** วันที่ ๒๕ พฤศจิกายน ๒๕๕๗ เป็นการปรับครั้งแรก ในรอบ ๒๐ ปี หลังจากรัฐจ่ายเงินอุดหนุนให้คนพิการต่อเนื่อง ตั้งแต่ปี ๒๕๓๘ จนถึงปัจจุบัน จะเห็นว่า **เงินที่เพิ่มมาเพียง ๓๐๐ บาท รวมเป็น ๘๐๐ บาท ยังไม่เพียงพอต่อค่าครองชีพและค่าใช้จ่ายประจำวันของ คนพิการและผู้เลี้ยงดู**

ทำให้ **คนพิการ ที่พอจะเดินได้หรือบกพร่องประเภทความพิการบางส่วน ทั้งเด็กและผู้ใหญ่ ต้องออกจากบ้านมาทำงาน หารายได้ แบ่งเบาภาระค่าใช้จ่ายครอบครัว** ด้วยการรวมกลุ่ม รวมตัวช่วยเหลือพึ่งพากันและกัน ในรูปแบบของชมรม สมาคม หรือกลุ่มสตรีพิการและคนพิการสูงอายุ เป็นต้น

เช่นเดียวกับ **การรวมตัวสร้างอาชีพของคนพิการ จ.ตาก ด้วยการตั้ง ชมรมคนพิการเทศบาลเมืองตาก ประดิษฐ์ กระทงสายไหลประทีป ๑,๐๐๐ ดวง ขายในงานประเพณีจังหวัด**ต่อมาทำขายเป็นของฝากและของที่ระลึกด้วยการนำกะลามะพร้าวที่เหลือใช้ จากการทำอาหารพื้นบ้านและของฝาก จ.ตาก คือ เมี่ยง มาประดิดประดอยตกแต่งเป็น กระทงกะลา ที่สวยงามเป็นสินค้าทำมือของคนพิการ

**“มนตรี แสงวัฒนะรัตน์” ประธานชมรมคนพิการเทศบาลเมืองตาก บอกว่า** คนพิการทุกคนมีความสุขและดีใจที่ได้ปรับเงินเพิ่มแต่เงินที่ปรับยังไม่พอต่อค่าใช้จ่าย คนพิการที่นี่จึงต้องออกมาหางานทำ ด้วยการรวมกลุ่มกันทำ กระทงกะลา **เริ่มทำครั้งแรกเมื่อ ๒ ปีขายเป็นกระทงไปลอย ต่อมาเห็นว่ามันน่าจะเป็นของฝากและของที่ระลึกได้ จึงทำกันมาเรื่อยมียอดสั่งทั้งจากคนในเมืองตากเองและต่างจังหวัด ผลิตแทบไม่ทัน**

**มนตรี เล่าถึงวิธีการทำกระทงกะลา**เริ่มต้นด้วยการขัดกะลาให้มันวาว เอาด้ายสีขาวมาพันเป็นไส้เทียน ทำเป็น ๓ ขาเหมือนตีนกา เรียกว่า พันตีนกา นั่นเอง ขั้นตอนต่อมา นำแผ่นเทียนมาหลอมใส่กะลา เอาตีนกาใส่ตรงกลางเป็นไส้เทียน เมื่อเทียนแข็งแห้งแล้ว ก็ตกแต่งกะลา ใช้ดินเหนียวหรือที่นี่เรียกดินไทย ปั้นเป็นรูปดอกไม้ใบไม้ นกยูง หงส์ หรือประดิษฐ์เป็นลายไทยต่างๆ และทาสีจนสวยงาม

  “**ชมรมเรามี ๔๐ คน จะแบ่งกลุ่มกันทำตามความถนัด** ให้งานไปทำที่บ้าน แล้วนัดกันมาส่งให้อีกกลุ่มทำต่อแต่มีบางคนชำนาญแล้วทำเองคนเดียวเลยทุกขั้นตอนพอได้กระทงมากพอ ก็รวมกันไปขายตามที่ที่จัดงาน **ขายใบละ ๑๕๐-๔๕๐ บาท แล้วแต่ความยากง่ายในการทำหรือแล้วแต่ต้นทุนราคาที่แต่ละคนตั้งไว้ เช่น** คนทำมาส่งราคา ๒๐๐ บาท ชมรมมาตั้งขาย ๓๐๐ ได้กำไร ๑๐๐ เข้ากองทุนชมรม ไว้ช่วยเหลือคนพิการที่เจ็บป่วยหรือเสียชีวิต" มนตรีเล่าอย่างอารมณ์ดีและบอกถึงความรู้สึกในฐานะคนพิการคนหนึ่งว่า

หลายปีก่อนไม่กล้าออกนอกบ้านเพราะอายในความพิการของตัวเอง ตอนนั้นสังคมยังไม่ยอมรับ จึงไม่มีอาชีพอะไรอยู่บ้านเฉยๆ แต่พอมาวันนี้**สังคมเปิดกว้างมีหน่วยงานรัฐเข้ามาช่วยเหลือเรื่องอาชีพคนพิการ ประกอบกับมีสิ่งอำนวยความสะดวกในพื้นที่ให้คนพิการมากมายจึงอยากเชิญชวนคนพิการออกจากบ้านมาทำงานให้มากขึ้น** มาต่อสู้กับความอายออกมาสู่สังคม มาใช้ชีวิตในปัจจุบันแบบที่เราเป็น

นอกจากทำกระทงกะลา แล้วยังฝึกอาชีพเย็บปักถักร้อย ถักโครเชต์ **นำโดยกลุ่มพิการของ “นฤมล สีหมื่น” หรือ เปิ้ล คนพิการไร้แขน ที่ถักโครเชต์ด้วยเท้าทั้งสองข้างอย่างคล่องแคล่ว** ทำเป็นผ้าพันคอ หมวก กระเป๋าและพวกกุญแจ จำหน่ายเป็นของที่ระลึก รวมถึง งานสานตะกร้าพลาสติก ของกลุ่มคนพิการชายสูงอายุ**ถือเป็นการรวมกลุ่มคนพิการตัวอย่าง ที่ออกนอกบ้านมาสร้างงาน...สร้างอาชีพ แบ่งเบาภาระครอบครัวโดยไม่อายใคร**

“เปิ้ล" บอกว่า ทำหลายอาชีพเพราะอาชีพเดียวไม่พอกินพอใช้ ต้องดูแลพ่อแม่ด้วย งานที่ทำมีทั้งกระทงกะลา ถักโครเชต์ ขายลอตเตอรี่และช่วยพี่สาวขายน้ำลำไย น้ำกระเจี๊ยบในตลาดตอนเย็น **ถ้าเรามีใจสู้แล้วไม่ต้องอายในสิ่งที่เป็น ส่วนเงินที่รัฐให้ ๘๐๐ บาท มันก็มากนะ แต่ยังไม่พอ** ซื้อกับข้าววันหนึ่งก็เกือบ ๑๐๐ บาท แล้ว **หากเป็นไปได้อยากขอเดือนละ ๑,๕๐๐ บาท และอยากให้รัฐเห็นคุณค่าของคนพิการมากกว่านี้**

  จากการสังเกตการณ์ระหว่างทีมข่าวพูดคุยกับกลุ่มคนพิการ จ.ตาก หลายคนมีสีหน้ายิ้มแย้ม อารมณ์ดี ไม่เขินอายและเครียดกับสิ่งที่เป็น และบอกเป็นเสียงเดียวกันว่า **คนพิการที่นี่ไม่อยู่ติดบ้าน จะออกมาสู่สังคมพบปะผู้คนโดยเฉพาะช่วงเย็น หลังจากทำงานเสร็จมักจะชวนกันไปนั่งเล่นที่ สวนสาธารณะริมปิง มีพื้นที่สำหรับคนพิการพักผ่อน** ชมธรรมชาติสองฝั่งแม่น้ำเป็น ชุมชนต้นแบบเอื้อต่อการดำเนินชีวิตคนพิการ (Universal Design Community Model)

**“นภา เศรษฐกร" อธิบดีกรมส่งเสริมและพัฒนาคุณภาพชีวิตคนพิการ (พก.) บอกว่า** จ.ตาก เป็นเมืองต้นแบบ อารยสถาปัตย์ ได้รับรางวัลสถานที่อารยสถาปัตย์ ว่าด้วยการอำนวยความสะดวก ปลอดภัย เป็นธรรมสำหรับคนพิการ มีสวนสาธารณะริมปิง **เป็นที่ที่มีสิ่งอำนวยความสะดวกขั้นพื้นฐานสำหรับคนพิการอย่างน้อย ๕ อย่าง คือ** ทางลาดขึ้นลงวีลแชร์ ๑๓ จุด ทุกๆ ๒๐๐ เมตร มีทางราบรถเข็น ที่จอดรถคนพิการและที่นั่งคนพิการ มีจุดการบริการป้ายสัญลักษณ์แสดงสิ่งอำนวยความสะดวกคนพิการ และห้องน้ำคนพิการ

“**นโยบาย พล.ต.อ.อดุลย์ แสงสิงแก้ว รมว.การพัฒนาสังคมและความมั่นคงของมนุษย์ (พม.) ต้องการให้คนพิการมีชีวิตอิสระ มีพลัง มีสิทธิ มีความเสมอภาค เท่าเทียมในสังคม อยู่ได้อย่างมีศักดิ์ศรี ไม่ถูกเลือกปฏิบัติ คนพิการก็เหมือนคนปกติ**ที่มีความต้องการเมื่อมีทางลาดให้รถวีลแชร์ วิ่งได้ มีรถเมล์ชานต่ำ มีลิฟต์ หรืออื่นๆ ให้คนพิการ ก็สามารถออกมาใช้ชีวิตในสังคมได้ ไม่เป็นภาระครอบครัว" อธิบดี พก. กล่าวและว่า **ขอเชิญชวนคนพิการออกนอกบ้านมาใช้ชีวิตปกติร่วมกันในสังคม ออกมาทำในสิ่งที่อยากทำ** มาพบปะผู้คน มาฝึกอาชีพ แม้ว่าจะบกพร่องในบางเรื่อง แต่โดยรวมแล้ว อาจมีศักยภาพมากกว่าคนปกติด้วยซ้ำไปขอให้ออกมาทำงาน มาเที่ยวห้าง มาสวนสาธารณะ หรือไปในที่ที่อยากไป จะช่วยกระตุ้นให้เกิดการพัฒนาศักยภาพและคุณภาพชีวิตที่ดีขึ้น

ทั้งนี้ **จ.ตาก เป็น ๑ ใน ๑๐ จังหวัดนำร่องภูมิภาค เมืองต้นแบบสิ่งอำนวยความสะดวกขั้นพื้นฐานคนพิการ สามารถใช้ชีวิตร่วมกับคนปกติในชุมชน ได้แก่** ชลบุรี กาญจนบุรี พิษณุโลก ตาก น่าน ขอนแก่น นครพนม ภูเก็ต พังงา และ กระบี่ ยังมีอีกหลายจังหวัดอยู่ระหว่างปรับสภาพแวดล้อมและระบบขนส่งมวลชน กระตุ้นให้คนพิการออกจากบ้านมาสู่สังคมภายนอก (คมชัดลึกออนไลน์/มูลนิธิพัฒนาคนพิการไทย ๑๓ ส.ค.๕๘)

**ก.ไอซีทีสานฝันคนพิการสู่เส้นทางอาชีพด้านICT**  
 **กระทรวงไอซีที เดินหน้าสร้างอาชีพคนพิการ เปิดอบรมหลักสูตรเตรียมความพร้อมสู่เส้นทางสร้างอาชีพด้านICTยกระดับคุณภาพชีวิตคนพิการสร้างรายได้เท่าเทียมคนปกติ** นางคนึงนิจ คชศิลา ผู้ช่วยปลัดกระทรวงเทคโนโลยีสารสนเทศและการสื่อสาร (ไอซีที) กล่าวในการเป็นประธานเปิดการฝึกอบรมคนพิการเพื่อเตรียมความพร้อมสู่เส้นทางอาชีพด้าน ICT ตามแผนงานกิจกรรมเส้นทางอาชีพด้าน ICT สำหรับคนพิการ **ภายใต้โครงการพัฒนาสังคมผู้สูงอายุ คนพิการ และผู้ด้อยโอกาสในสังคมด้วย ICT** ในวันที่ ๒๑ กรกฎาคม ๒๕๕๘ ณ ลานอเนกประสงค์ คณะสถาปัตยกรรมศาสตร์และการผังเมือง มหาวิทยาลัยธรรมศาสตร์ ศูนย์รังสิต จังหวัดปทุมธานี ว่า **กระทรวงไอซีทีได้ดำเนินนโยบายตามยุทธศาสตร์ของรัฐบาลในการส่งเสริมและสนับสนุนให้คนพิการทุกประเภทสามารถเข้าถึงและใช้ประโยชน์จากการเรียนรู้และพัฒนาทักษะด้านเทคโนโลยีสารสนเทศและการสื่อสาร (ICT)** ที่จะสามารถยกระดับคุณภาพการเรียนรู้และสามารถสร้างงานสร้างอาชีพสร้างรายได้ให้กับคนพิการได้อย่างเท่าเทียมกับคนปกติทั่วไป  
 ที่ผ่านมา**กระทรวงไอซีทีได้จัดประชุมเชิงปฏิบัติการระดมความคิดเห็นเพื่อจัดทำแนวทางการส่งเสริมอาชีพด้าน ICT สำหรับคนพิการและได้จัดทำหลักสูตร ๓ หลักสูตร ดังนี้** **๑.การใช้คอมพิวเตอร์**เพื่องานธุรกิจ **๒.การใช้คอมพิวเตอร์**เพื่องานสร้างสื่อโฆษณา และ **๓.การใช้คอมพิวเตอร์เพื่องานพัฒนาเว็บไซต์** ซึ่งในครั้งนี้เป็นการ**ฝึกอบรมคนพิการจำนวน ๕๐ คน โดยมีกำหนดระยะเวลาในการฝึกอบรม ๓ เดือน เริ่มตั้งแต่วันที่ ๒๑ กรกฎาคม - ๒๓ ตุลาคม ๒๕๕๘ รวมจำนวนชั่วโมงฝึกอบรมไม่น้อยกว่า ๓๖๐ ชั่วโมง** ตลอดระยะเวลาการฝึกอบรมจะใช้ห้องฝึกอบรมคอมพิวเตอร์ของคณะสถาปัตยกรรมศาสตร์และการผังเมือง มหาวิทยาลัยธรรมศาสตร์ ศูนย์รังสิต จังหวัดปทุมธานี เป็นสถานที่ในการฝึกอบรม อีกทั้งยัง**มีการพาคนพิการไปอบรมนอกสถานที่ โดยได้รับความร่วมมือจากสำนักงานอุทยานการเรียนรู้** (Thailand Knowledge Park : TKpark)ของสำนักงานบริหารและพัฒนาองค์ความรู้(องค์การมหาชน)ในสังกัดสำนักนายกรัฐมนตรีด้วย  
  **“กระทรวงไอซีทีในฐานะผู้กำหนดนโยบายด้านการส่งเสริมการใช้ ICT เพื่อลดช่องว่างและความเหลื่อมล้ำทางสังคมในการเข้าถึงเทคโนโลยีสารสนเทศ ส่งเสริมและสนับสนุนให้มีการจัดหาอุปกรณ์และเครื่องมือสิ่งอำนวยความสะดวกเฉพาะทางให้กับคนพิการ** รวมทั้งจัดกิจกรรมเส้นทางอาชีพด้าน ICT สำหรับคนพิการ โดยได้มีการศึกษาการทำงานด้าน ICT ของคนพิการ และการจ้างงานของผู้ประกอบการในประเทศไทย ซึ่งผลจากการประชุมระดมความคิดเห็นเพื่อจัดทำแนวทางในการส่งเสริมอาชีพด้าน ICT สำหรับคนพิการจะช่วยให้คนพิการและผู้ประกอบการในประเทศไทยได้ทราบถึงศักยภาพและเส้นทางอาชีพด้าน ICT ของคนพิการ **เพื่อกระตุ้นให้เกิดการสร้างงานด้าน ICT สำหรับคนพิการ** อีกทั้งยังเป็นการส่งเสริมคนพิการให้มีความรู้ความสามารถและมีศักยภาพที่จะพัฒนาตนเองให้ก้าวไปข้างหน้าอย่างยั่งยืนได้เหมือนกับคนปกติและเป็นส่วนหนึ่งในการพัฒนาเศรษฐกิจของประเทศต่อไป”นางคนึงนิจกล่าว(ryt๙.comออนไลน์/มูลนิธิพัฒนาคนพิการไทย๒๒ก.ค.๕๘)

**โยคะหัวเราะรักษาคนพิการ**

** สถาบันโยคะปินอย ลาฟเตอร์ (Pinoy Laughter) เปิดชั้นเรียนพิเศษสอนโยคะหัวเราะ ให้กับผู้ป่วยพิการในกรุงมะนิลา เพื่อพัฒนาความคิด และ สุขภาพจิตใจของผู้ป่วย** โยคะหัวเราะที่ว่านี้เป็นการผสมผสานกันระหว่างเทคนิคการหายใจแบบโยคะ การยืดเหยียดร่างกาย ร้องเพลง และ ออกกำลังกายด้วยการหัวเราะเข้าไว้ด้วยกัน

เปาโล ทรินิแดด (Paolo Trinidad) ผู้ก่อตั้งสถาบันโยคะปินอย ลาฟเตอร์ บอกว่า**เปิดคอร์สสอน เป็นปีที่ ๕ แล้ว และว่า โยคะหัวเราะนี้ จะทำให้ผู้ป่วยพิการมองโลกในแง่บวก ไม่สงสารตัวเอง และ ลืมปัญหาที่ทำให้เกิดภาวะซึมเศร้า** อีกทั้งยังเป็นการพัฒนาอารมณ์ให้ดี เพิ่มพลังให้กับตัวเอง ไม่อ่อนล้าง่าย ช่วยให้ความจำดี ลดความเครียดและสร้างระบบภูมิคุ้มกันของร่างกายให้แข็งแรง  
 **โยคะหัวเราะนี้ ยังนำไปสอนในสถาบันนอกภาครัฐต่าง ๆ ทั่วประเทศ เช่น** มูลนิธิแคร์เวลเพื่อผู้ป่วยโรคมะเร็งในฟิลิปปินส์ ซึ่งอาสาสมัครที่เข้าร่วมการสอนโยคะ เชื่อว่าการบริหารจิตด้วยวิธีการนี้มีส่วนช่วยผู้ป่วยมีอาการดีขึ้นซึ่งได้รับการตอบรับอย่างดีจากผู้ป่วย  (krobkruakao.comออนไลน์/มูลนิธิพัฒนาคนพิการไทย ๒๓ ก.ค.๕๘)


**ฝีมือคนพิการพัฒนาขึ้น “นคร” หนุนสังคมจ้างงาน ชี้ความสามารถสู้คนปกติได้**

 **แข่งขันฝีมือคนพิการพบฝีมือพัฒนาขึ้น ทั้งด้านหัตถกรรม และงานเทคนิค สะท้อนสังคมคนพิการมีความสามารถทำงานไม่ต่างคนปกติ ชี้สังคมต้องหนุนจ้างงานคนพิการ เล็งส่งผู้ชนะบางสาขาแข่งขันต่อระดับนานาชาติที่ฝรั่งเศส**  
 **นายนคร ศิลปอาชา ปลัดกระทรวงแรงงาน กล่าวว่า** ประเทศไทยยังมีปัญหาในเรื่องช่องว่างระหว่างคนปกติกับคนพิการ ทั้งในด้านการศึกษา การจ้างงาน และการเข้าถึงบริการของรัฐประเภทต่าง ๆ ขณะเดียวกัน **คนทั่วไปก็ยังมีทัศนคติที่ว่า คนพิการคือผู้ที่ช่วยเหลือตนเองไม่ได้เต็มที่ ดังนั้น ภาคสังคมและภาครัฐจะต้องปรับเปลี่ยนทัศนคติมาให้การสนับสนุนคนพิการให้มีทักษะในการดำรงชีวิต เพื่อหาเลี้ยงชีพ และเพิ่มโอกาสในการศึกษาให้มากขึ้น** สำหรับการแข่งขันฝีมือคนพิการ เราต้องการให้ผู้เข้าแข่งขันสามารถบอกตัวเองและสังคมอย่างภาคภูมิใจได้ว่า คนพิการมีความสามารถในทักษะที่เข้าแข่งขัน สามารถทำงานในโรงงาน หรือตามสถานประกอบการต่าง ๆ ได้ โดยที่คุณภาพของงาน หรือสินค้าอยู่ในระดับดีเป็นที่ยอมรับ และหากคนพิการได้รับการส่งเสริมในด้านทักษะต่าง ๆ เพิ่มขึ้น ก็สามารถทำทุกสิ่งได้เท่าหรือเกือบเท่ากับคนร่างกายปกติหรืออาจจะทำได้ดีกว่าด้วย  
 นายนคร กล่าวว่า ผลการแข่งขันในครั้งนี้ คณะอนุกรรมการเทคนิค ซึ่งประกอบด้วย ผู้แทนจากภาครัฐ ภาคเอกชน และหน่วยงานที่เกี่ยวข้องกับคนพิการ ได้ประเมินผลงานในภาพรวมของผู้เข้าแข่งขันแล้วมีความเห็นว่า แทบทุกสาขาที่จัดแข่งขัน พบว่า **ผลงานมีคุณภาพที่สูงขึ้นกว่าการแข่งขันครั้งที่ผ่านมา ซึ่งสะท้อนให้เห็นถึงพัฒนาการทางด้านฝีมือของผู้เข้าแข่งขันที่สูงขึ้นกว่าเดิม** สำหรับผู้ชนะการแข่งขันในครั้งนี้จะได้รับเกียรติบัตรและเงินรางวัล ดังนี้ **รางวัลที่ ๑** เงินรางวัล ๓๐,๐๐๐ บาท **รางวัลที่ ๒** เงินรางวัล ๑๕,๐๐๐ บาท **รางวัลที่ ๓** เงินรางวัล ๙,๐๐๐ บาท และ**รางวัลชมเชย** ๓,๐๐๐ บาท ทั้งนี้ ผู้ชนะบางสาขาอาจมีโอกาสได้รับการพิจารณาให้เข้าเก็บตัวฝึกซ้อม เพื่อรับการคัดเลือกเป็นตัวแทนประเทศไทย เข้าร่วมการแข่งขันฝีมือคนพิการนานาชาติ ครั้งที่ ๙ ณ สาธารณรัฐฝรั่งเศส ในปี ๒๕๕๙ ด้วย (ASTVผู้จัดการออนไลน์/มูลนิธิพัฒนาคนพิการไทย ๓๐ ก.ค.๕๘)

**ภาษามือ..เปิดโลกเงียบ…สู่โลกกว้าง**

**วันหยุด**

**a holiday**



**สุดประทับใจ! หนุ่มน้อยพิการแข่งไตรกีฬา-ทิ้งเครื่องช่วยเดินเข้าเส้นชัยด้วยตัวเอง**

 เดลี่ เมล์ สื่อของอังกฤษ ได้เผยคลิปสุดประทับใจ จากการแข่งขันไตรกีฬาคาสเซิล โฮวาร์ด ในนอร์ธ ยอร์กเชียร์ เมื่อ **ไบเลย์ แมทธิวส์ หนุ่มน้อยวัย ๘ ขวบ ซึ่งป่วยเป็นโรคสมองพิการ ซึ่งมีผลให้กล้ามเนื้อทั่วร่างกายอ่อนแรงจนไม่สามารถทรงตัวได้เข้าร่วมแข่งขันด้วย** โดยรายการนี้**ผู้เข้าแข่งขัน จะต้องแข่งกีฬา ๓ ชนิด** ประกอบไปด้วย ว่ายน้ำ ๑๐๐ เมตร, จักรยาน ๔ กิโลเมตร และ วิ่ง ๑.๓ กิโลเมตร ซึ่งหนุ่มน้อยแมทธิวส์ ก็ลงแข่งขันทั้งหมด โดยมีคุณพ่อคอยวิ่งตามประกบอยู่ข้างๆ **ปรากฏว่า ในการแข่งวิ่งช่วง ๒๐ เมตรสุดท้าย แมทธิวส์ที่กำลังใช้เครื่องช่วยวิ่งอยู่นั้น จู่ๆเจ้าตัวก็ปล่อยเครื่องช่วยทิ้ง แล้วพยายามวิ่งเข้าเส้นชัยด้วยตัวเอง ถึงแม้ว่าจะมีล้มบ้าง แต่สุดท้ายก็เข้าเส้นชัยได้สำเร็จ** ท่ามกลางเสียงกองเชียร์ ที่คอยส่งกำลังใจข้างสนามเป็นจำนวนมาก (sport.sanook.comออนไลน์/มูลนิธิพัฒนาคนพิการไทย ๓๑ ก.ค.๕๘)

**“โยชิมิ โฮริอูชิ” สาวตาบอดชาวญี่ปุ่น จัดคาราวานหนอนหนังสือ แก้เด็กไทย “อ่านเขียนไม่ออก”**

 **ผลสำรวจการอ่านออกเขียนได้ของนักเรียนไทยชั้น ป.๑ ที่ผ่านมาจะพบว่ายังมีจำนวนหนึ่งที่ยังอ่านไม่ออกเขียนไม่ได้** ถือเป็นปัญหาสำคัญของระบบการศึกษาไทย เพราะหากรากฐานทางภาษาไม่แน่นพอ การเรียนในระดับชั้นที่สูงขึ้นก็ย่อมส่งผลกระทบตามมา

“**ปัญหาเด็กไทยอ่านไม่ออกเขียนไม่ได้ มักจะพบมากในพื้นที่ห่างไกล โดยเฉพาะชาวเขาชาวดอย** เนื่องจากในชุมชนไม่ได้ใช้ภาษาไทยเป็นหลัก ดังนั้น **เมื่อเด็กเหล่านี้ลงมาเรียนหนังสือในโรงเรียนบนที่ราบด้านล่าง จึงเรียนไม่ทันเพื่อน เพราะภาษาไทยยังไม่แข็งแรง** ไม่เหมือนเด็กในเมืองที่พ่อแม่สอนอ่านเขียนภาษาไทยมาตั้งแต่ก่อนเข้าเรียน” **โยชิมิ โฮริอูชิ สาวชาวญี่ปุ่นผู้พิการทางสายตา สะท้อนมุมมองปัญหาการอ่านไม่ออกเขียนไม่ได้ของเด็กไทย**

 เพื่อเป็นส่วนหนึ่งในการขับเคลื่อนการแก้ปัญหาดังกล่าว **โยชิมิ ได้ก่อตั้งสมาคมคาราวานหนอนหนังสือ** (Always Reading Caravan : ARC) **เพื่อที่จะสนับสนุนการอ่านและการเรียนรู้ผ่านกิจกรรมต่างๆ** รวมถึงบริการห้องสมุดเคลื่อนที่ให้แก่คนทุกเพศ ทุกวัย ทั้งคนปกติ รวมถึงคนพิการในพื้นที่ห่างไกลด้วย โดยเฉพาะเด็กและเยาวชนบนเขาบนดอย ก็ได้ขึ้นไปทำกิจกรรม **เพื่อปูพื้นฐานภาษาให้เด็กเหล่านี้อ่านออกเขียนได้ก่อนที่จะลงมาเรียนในโรงเรียน**  
 โยชิมิ เล่าว่า **องค์กรได้ขึ้นไปเปิดศูนย์การเรียนรู้ ๒ แห่งบนดอย เพื่อเตรียมความพร้อมให้แก่เด็กชาวเขาให้ได้รู้ภาษาก่อนเข้าเรียน** คือ **ศูนย์การเรียนรู้บ้านพระอาทิตย์** สำหรับเด็กชาวเขาเผ่าอาข่า อ.เวียงปาเป้า จ.เชียงราย สอนอ่านเขียนและคณิตแก่เด็กวัย ๒-๖ ขวบ สัปดาห์ละ ๕ วัน และ**ศูนย์การเรียนรู้บ้านผึ้งน้อย** สำหรับเด็กๆ เผ่าปกากะญอ หรือกะเหรี่ยง ในบ้านแม่สูน ต.แม่ปั๋ง อ.พร้าว จ.เชียงใหม่ สอนการอ่านเขียนเบื้องต้นและคณิตแก่เด็กวัย๒-๔ขวบสัปดาห์ละ๕วัน

“**ผลการดำเนินการพบว่า** **เด็กในศูนย์การเรียนรู้เมื่อลงไปเรียนร่วมกับเพื่อนบนที่ราบก็เรียนทันเพื่อนมากกว่าเดิม** ซึ่งตรงนี้ถือเป็นผลในระยะสั้น แต่จริงๆ แล้วการรณรงค์เรื่องการอ่านต้องวัดผลกันในยุคหน้า ซึ่งเป็นผลระยะยาวว่า เมื่อเด็กเติบโตไปเป็นผู้ใหญ่เขาใส่ใจกับเรื่องการอ่านหรือไม่ มีลูกแล้วพาลูกมาเข้าห้องสมุด อ่านเขียนหนังสือหรือไม่และสามารถคิดวิเคราะห์การใช้ชีวิตของตนเองได้อย่างดีหรือไม่มากกว่า”  
 แม้โยชิมิจะพิการทางสายตามาตั้งแต่กำเนิด แต่เธอก็ให้ความสำคัญกับการอ่านมากที่สุด โดยโยชิมิ เล่าว่า **ตั้งแต่ ๒-๓ ขวบ เธอหลงใหลเข้าไปในโลกของหนังสือจากการที่ญาติๆ ของเธออ่านหนังสือให้เธอฟัง จนเมื่อเติบโตขึ้นได้เรียนอักษรเบลล์ จึงเริ่มอ่านหนังสือด้วยตนเอง และรู้สึกชื่นชอบการอ่านหนังสือมาก** และเมื่อได้เจอกับคนไทยระหว่างไปเรียนที่สหรัฐอเมริกาก็มีความสนใจในภาษาไทย เพราะรู้สึกว่ามีความเพราะ ทั้งวัฒนธรรมต่างๆ ก็ใกล้เคียงกัน**เมื่อเข้าสู่ช่วงวัยทำงานจึงทำตามความฝันตนเองว่าอยากเข้ามาทำงานในเมืองไทยด้านสังคม** “การเข้ามาทำงานด้านสังคมแบบเอ็นจีโอไม่ใช่ว่าจะเข้ามาทำงานได้เลย แต่**ต้องมีการศึกษาก่อน โดยก่อนเข้ามาทำงานได้ไปเรียนรู้ที่อินเดียเป็นเวลา ๑ ปี** ถึงวิธีการบริหารองค์กรแบบไม่แสวงผลกำไร เพื่อจะเรียนรู้วิธีการหาทุน การประสานงานกับหน่วยงานต่างๆ การเขียนโครงการ การบริหารงบประมาณ ซึ่งเป็นทักษะที่จำเป็นต้องใช้ **เมื่อเรียนจบแล้วจึงเข้ามาตั้งองค์กรทำงานที่ประเทศไทย โดยมุ่งเน้นในเรื่องของการอ่านหนังสือ** เพราะเราคนหนึ่งเป็นคนที่ได้รับโอกาสจากผู้อื่นมามาก จึงอยากเป็นผู้ให้แก่คนอื่นบ้าง”

 เมื่อเริ่มแรกที่เข้ามาทำงาน โยชิมิ บอกว่า **ได้เข้าไปทำกิจกรรมด้วยตนเอง เช่น อ่านหนังสือให้เด็กฟัง โดยต้องแปลงหนังสือปกติให้กลายเป็นอักษรเบลล์เพื่อจะได้ไปอ่านให้เด็กคนอื่นฟัง ซึ่งขั้นตอนถือว่ายากมากกว่าคนสายตาปกติทั่วไป** รวมไปถึงจัดทำห้องสมุดเคลื่อนที่ไปตามสวนสาธารณะวันเสาร์ อาทิตย์ จากนั้นจึงขยับขยายโครงการ เช่น ทำห้องสมุดที่มีชีวิต ศูนย์การเรียนรู้บนดอย ซึ่งตัวเธอให้ความสำคัญพอๆ กันทั้งในเรื่องการส่งเสริมการอ่านของเด็กและคนทั่วไปที่อ่านออกเขียนได้อยู่แล้ว และ**การสร้างพื้นฐานอ่านออกเขียนได้บนดอย ซึ่งปัจจุบันเธอพลิกบทบาทจากคนลงไปทำกิจกรรมเองมาเป็นผู้บริหารการจัดการทั้งหมด**  
 โยชิมิ ยังฝากทิ้งท้ายอีกว่า **ค่านิยมเรื่องการอ่านหนังสือของไทยต่างจากญี่ปุ่น** โดยคนญี่ปุ่นมองว่าการอ่านเป็นงานอดิเรก เป็นความสนุก มีหนังสือหลากหลายที่ให้อ่าน แต่คนไทยมักมองว่าการอ่านหนังสือจะต้องเป็นการอ่านหนังสือสอบ ขณะที่หนังสือทั่วๆ ไปในประเทศไทยมีราคาแพงมาก ทำให้คนไทยไม่นิยมซื้อหนังสืออ่าน เมื่อเทียบกับราคาอาหารจะพบว่าแพงกว่าหลายเท่า แต่**สำหรับญี่ปุ่นราคาหนังสือแพงกว่าราคาอาหารไม่มากนัก ทำให้คนเข้าถึงหนังสือได้มาก จึงมองว่าหากจะส่งเสริมการอ่านในไทย ก็ต้องปรับแก้ปัญหาเหล่านี้ด้วย**

**โดย**...สิรวุฒิ รวีไชยวัฒน์ (ASTVผู้จัดการออนไลน์/มูลนิธิพัฒนาคนพิการไทย ๐๒ ส.ค.๕๘)



**ทัพกีฬาคนพิการเก็บตัวสู้ศึก"อาเซียนพาราเกมส์"**

**นายมนตรี ไชยพันธุ์ รองผู้ว่าการการกีฬาแห่งประเทศไทย (กกท.) ฝ่ายกีฬาเป็นเลิศและวิทยาศาสตร์การกีฬา เป็นประธานในพิธีปฐมนิเทศคณะนักกีฬาและเจ้าหน้าที่คนพิการทีมชาติไทย ที่จะเข้าร่วมการแข่งขันกีฬาอาเซียนพาราเกมส์ ครั้งที่ ๘** ที่อาคารเฉลิมพระเกียรติ ๗ รอบ พระชนมพรรษา การกีฬาแห่งประเทศไทย หัวหมาก เมื่อวันที่ ๓ ส.ค.โดยมี นายจุตินันท์ ภิรมย์ภักดี ประธานคณะกรรมการพาราลิมปิกแห่งประเทศไทย เข้าร่วม รองผู้ว่าการ กกท. กล่าวว่า **กีฬาอาเซียนพาราเกมส์ ครั้งที่ ๘ จะแข่งขันระหว่าง ๓-๙ ธ.ค.๕๘ ที่ประเทศสิงคโปร์** โดยประเทศไทย ส่งนักกีฬาเข้าร่วม ๒๗๑ คน, ผู้ฝึกสอน ๘๙ คน และเจ้าหน้าที่ ๓๐ คน รวมทั้งสิ้น ๓๙๐ คน ขณะที่ **กกท. สนับสนุนงบประมาณเตรียมทีมและส่งนักกีฬาเข้าแข่งขัน รวมทั้งสิ้น ๗๐ ล้านบาท** พร้อมแบ่งระดับการฝึกซ้อมของนักกีฬาออกเป็น ๓ ระดับ คือ A, B, C เก็บตัวฝึกซ้อมรวมทั้งสิ้น ๑๒๐ วัน

ทางด้าน **"บิ๊กนิดหน่อย" นายจุตินันท์ ภิรมย์ภักดี กล่าวว่า**อาเซียนพาราเกมส์ ถือเป็นเวทีซ้อมใหญ่ของนักกีฬาหลาย ๆ ชนิด เพราะว่าของจริงอยู่ที่การแข่งขันกีฬาพาราลิมปิกเกมส์ ค.ศ.๒๐๑๖ ที่นครรีโอ เดอจาเนโร ประเทศบราซิล ในปีหน้า ซึ่ง**เป้าหมายของทัพไทยคือทวงบัลลังก์เจ้าเหรียญทองกลับมาอีกครั้ง หลังจากที่อาเซียนพาราเกมส์ครั้งที่ ๗ ที่เมียนมา ได้แค่อันดับ ๒ เท่านั้น** ซึ่งในครั้งนั้น ตนไม่ได้กังวลใจเพราะว่าเจ้าภาพตัดกีฬาหลัก อย่าง ว่ายน้ำ และยิงปืน ออกไปหมด ส่วนครั้งนี้มั่นใจว่าด้วยศักยภาพของนักกีฬาคนพิการไทย ที่ค่อนข้างจะเหนือกว่าชาติคู่แข่งจะกลับมาครองแชมป์ได้อีกครั้งแน่นอน

"**อาเซียนพาราเกมส์ครั้งนี้ เราได้อดีตทหารที่ทุพพลภาพจากการปฏิบัติหน้าที่มาร่วมทีม ๒ นาย คือ** จ.อ.อนุสรณ์ ไชยชำนาญ นักกีฬายิงปืน กับพ.ต.ณัฐปกรณ์ พรมหล้า นักกีฬาว่ายน้ำ เชื่อว่าทั้งสองท่านจะทำผลงานได้ดี เพราะเป็นนักกีฬาที่มีวินัยและมีร่างกายที่แข็งแรง ขณะเดียวกัน ผมในฐานะรองประธานกรรมาธิการปฏิรูปการกีฬาของสภาปฏิรูปแห่งชาติ ยัง**คำนึงถึงความเสมอภาคของนักกีฬาคนพิการทุกคน ได้พยายามผลักดันให้นักกีฬาคนพิการได้มีอาชีพและสวัสดิการที่มั่นคง ยั่งยืน เช่นเดียวกับภาคเอกชนหลายแห่งที่เห็นความสามารถและรับนักกีฬาคนพิการเข้าทำงานแล้ว อาทิ** ล็อกเลย์, ซีพี และสิงห์ นอกจากนี้ผมกำลังหารือกับสำนักงานกองสลากกินแบ่งรัฐบาล เพื่อหาทางช่วยเหลือนักกีฬาคนพิการทีมชาติไทยให้มีความมั่นคงมากกว่านี้ด้วย"นายจุตินันท์ย้ำ.(เดลินิวส์ออนไลน์/มูลนิธิพัฒนาคนพิการไทย๓ส.ค.๕๘)

**ประเทศอาเซียนดึงคนพิการเข้าถึงการศึกษา**

 ดร.กมล รอดคล้าย เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า เมื่อเร็ว ๆ นี้ที่ประชุมวิชาการนานาชาติด้านการศึกษาพิเศษ ที่มีผู้แทนจากประเทศสมาชิกอาเซียน ผู้แทนจากองค์กรรัฐมนตรีศึกษาแห่งเอเชียตะวันออกเฉียงใต้ (ซีมีโอ) **เข้าร่วมทำข้อตกลงความร่วมมือด้านการศึกษาพิเศษ เรื่องการพัฒนาการศึกษาของเด็กพิการระดับอาเซียน** โดยได้กำหนดว่า ในปี ๒๕๕๙ จะมีการประชุมแลกเปลี่ยนทางด้านวิชาการ **จัดทำเว็บไซต์ข้อมูลเด็กพิเศษ พร้อมสร้างนวัตกรรมสื่อการเรียนการสอนสำหรับเด็กพิการ เพื่อแลกเปลี่ยนข้อมูลการทำงานกับเด็กพิการระหว่างประเทศสมาชิกอาเซียน** **ซึ่งเป็นการสร้างความเท่าเทียมในการเข้าถึงการศึกษาอย่างมีคุณภาพในอนาคต** เพราะทุกประเทศในอาเซียนมองว่า การพัฒนาคุณภาพการศึกษาต้องดำเนินการไปพร้อมกันถึงจะทำให้การศึกษาคนพิการประสบความสำเร็จอย่างแท้จริง

เลขาธิการ กพฐ. กล่าวต่อไปว่า **ที่ประชุมได้ยกย่องประเทศไทยว่า เป็นผู้นำแห่งการพัฒนาการศึกษาคนพิการ เพราะที่ผ่านมาสำนักงานคณะกรรมการการศึกษาขั้นพื้นฐาน(สพฐ.) ได้ให้ความสำคัญกับเรื่องนี้มาตลอด**ไม่ว่าจะเป็นการจัดตั้งโรงเรียนเฉพาะทาง ศูนย์การศึกษาพิเศษ รวมถึงการเปลี่ยนบ้านให้เป็นโรงเรียน **โดยให้พ่อแม่เรียนรู้หลักสูตรการดูแลเด็กพิการ** ส่วนทิศทางนโยบายการจัดการศึกษาสำหรับคนพิการในอนาคตนั้น คาดว่า จะมีการสร้างโรงเรียนรูปแบบใหม่ ที่จะนำสื่อการเรียนการสอนและนวัตกรรมที่ทันสมัยจากต่างประเทศเข้ามาใช้กับโรงเรียนเรียนร่วมมากขึ้น เพื่อให้เด็กพิการได้รับการพัฒนาอย่างเต็มที่. (เดลินิวส์ออนไลน์/มูลนิธิพัฒนาคนพิการไทย๓ส.ค.๕๘)  
  
**เตือนภัย!!น้ำมันมะพร้าวสกัดเย็น...เสี่ยงโรคปอดอักเสบ**

ปัจจุบันคนไทยนิยมนำ "น้ำมะพร้าวสกัดเย็น" มากิน อม กลั้วปาก กลั้วคอ เพื่อสุขภาพของร่างกายและช่องปาก ตามคำบอกเล่า ชวนเชื่อ **แต่หารู้ไม่ว่า การอม กลั้วปาก กลั้วคอ น้ำมะพร้าวสกัดเย็น...ในผู้สูงอายุที่มีโรคทางสมองหรือมีปัญหาด้านการกลืนกิน หรือคนที่สำลักง่าย มีความเสี่ยงสูงต่อการเกิด โรคปอดอักเสบ จากการสำลักน้ำมันมะพร้าวสกัดเย็น**              
 **นพ.มนูญ ลีเชวงวงศ์ แพทย์ผู้เชี่ยวชาญโรคทางเดินหายใจ บอกว่า** ช่วงนี้กระแสน้ำมันมะพร้าวในโลกโซเชียลมีเดีย กำลังมาแรง มีการแนะนำต่อๆ กันให้อมในปาก ให้กลั้วคอ หรือให้กลืนกิน หรือด้วยวิธีการต่างๆ เพื่อประโยชน์ของสุขภาพในช่องปากหรือประโยชน์ของร่างกายก็ตาม **แต่ทางการแพทย์แล้วยังไม่ทราบประโยชน์ที่แท้จริง ทราบเพียงว่า ในคนสูงอายุ คนที่มีโรคทางสมอง และมีปัญหาทางการกลืน มีความเสี่ยงสูงต่อการเกิดโรคปอดอักเสบจากการสำลัก** น้ำมันมะพร้าว ที่อม กลั้วปาก และกลั้วคอ    
 “**น้ำมันมะพร้าวสำลักง่ายยิ่งกว่าน้ำ เพราะเบากว่า เมื่อเกิดอาการสำลัก น้ำมันมะพร้าว จะเล็ดลอด ลงไปในปอด  กลายเป็นสิ่งแปลกปลอม  ทำให้ปอดอักเสบ** คนไข้มีอาการไอ เหนื่อยหอบ  คือ เป็นโรคปอดที่เกิดจากน้ำมันมะพร้าว เมื่อเป็นแล้วรักษายาก ทางที่ดี **ควรป้องกัน  โดยเฉพาะในคนสูงอายุ คนที่มีโรคทางสมอง  คนที่กลืนลำบาก  ไม่ควรที่จะอมหรือกลั้วคอหรือกลืนน้ำมันมะพร้าวเข้าไปในร่างกายเด็ดขาด**"นพ.มนูญชี้แจง    
 สิ่งที่เกิดขึ้นสอดคล้องกับ รายงานการรักษาคนไข้ โรคปอดอักเสบ ที่เกิดจากการสำลักน้ำมันมะพร้าวสกัดเย็น ของ นพ.ดำเกิง  ตันธรรมจาริก อายุรแพทย์โรคทางเดินหายใจ รพ.วิชัยยุทธ ผู้เชี่ยวชาญด้านโรคปอด ที่**พบความผิดปกติของปอดอักเสบ ระหว่างเอกซเรย์คอมพิวเตอร์ คนไข้รายหนึ่งอายุ ๗๙ ปี มีอาการทางสมองเป็นโรคพาร์กินสัน และรักษาโรคปอดอยู่แล้ว ปอดสองข้างเป็นฝ้า เส้นใย สีขาวขุ่น** ต้องผ่าตัดปอดนำชิ้นเนื้อไปตรวจพิสูจน์ จนแน่ชัดว่า เป็นอาการโรคปอดอักเสบ เกิดจากกินน้ำมันมะพร้าวสกัดเย็นนานกว่า๑ปี     
 **อายุรแพทย์โรคทางเดินหายใจ เปิดเผยว่า** โรคปอดอักเสบจากน้ำมันมะพร้าวสกัดเย็น เป็นโรคใหม่ที่เพิ่งเกิดขึ้น คล้ายอดีต โรคปอดอักเสบ ที่เกิดจากน้ำมันระหุ่ง ที่ฮิตกันอยู่พักหนึ่ง ด้วยเหตุผลนี้ก็เหมือนกัน **ในคนสูงอายุ กินเข้าไปแล้วเผลอสำลัก น้ำมันเล็ดลอดกลไกการป้องกันตัวของเราเข้าไปตามเยื่อบุทางเดินหายใจแล้วลงไปในปอดทำให้เกิดปัญหา** “นพ.ดำเกิง กล่าวว่า **อาการความรุนแรงขึ้นอยู่กับอาการสำลัก โดยเฉพาะผู้สูงอายุที่มีโรคประจำตัวอยู่แล้ว กรณีของคนไข้รายนี้มีปัญหาการสำลักอยู่แล้ว  มีเสมหะเยอะ ญาติที่ดูแลเลยให้กินน้ำมันมะพร้าวสกัดเย็นวันละ ๑-๒ ช้อนชา   เพราะไปได้ข้อมูลว่า** ช่วยลดเสมหะ ตามความเชื่อ กินต่อเนื่อง ๓ สัปดาห์ ผู้ป่วยมีอาการไอ เป็นไข้ หอบรุนแรง รักษาด้วยการใส่ท่อช่วยหายใจ เอกซเรย์ปอด มีสีขาวขุ่นสองข้าง มีเสมหะมหาศาล ดูดออกมาเป็นไข สีขาวลอยอยู่เหนือน้ำ ผิดแปลกจากเสมหะโรคปอดอักเสบทั่วไป ที่ไม่เป็นไขและจมน้ำ เมื่อสอบถามญาติได้คำตอบว่า ให้ผู้ป่วยกินน้ำมันมะพร้าวสกัดเย็นทุกคืนก่อนนอน จนเกิดการสำลักเพราะสิ่งที่เกาะอยู่ในปอดทำให้ปอดอักเสบคือไขมันมะพร้าว “**คนไข้อยู่ในภาวะหายใจล้มเหลว ต้องใส่ท่อเครื่องช่วยหายใจ รักษาอยู่นาน ๓ เดือน** ให้ยาปฏิชีวนะดูดซึมไขน้ำมันมะพร้าวออกมาเป็นเสมหะ จนปอดสีขาวขุ่นค่อยจางลง สิ่งที่ได้กลับไปคือ **การเจ็บตัว ต้องเจาะคอ คนไข้ ยอมให้เปิดเผยข้อมูลต่อสาธารณชนเพื่อประโยชน์และเป็นการเตือนอันตรายที่เกิดขึ้น**" นพ.ดำเกิงกล่าวและย้ำว่าผู้สูงอายุที่มีโรคทางสมองและคนที่สำลักมากๆไม่ควรกินเด็ดขาด  
 หลังจากรักษารายแรกไม่นาน อีก ๓ เดือนต่อมา พบคนไข้อีกรายอายุ ๕๐ ปี มีอาการปอดอักเสบ ลักษณะเดียวกัน เอกซเรย์มีฝ้า สีขาวขุ่น เกาะเป็นเส้นใยที่ปอดข้างขวา ตรวจสอบประวัติไม่มีปัญหาการสำลัก แต่มีอาการไอ วัดค่าออกซิเจนในเลือดต่ำ เลย**สอบถามได้คำตอบว่า ใช้น้ำมันมะพร้าวสกัดเย็น กลั้วปาก กลั้วคอ ก่อนนอนนานกว่า๓เดือนเหตุผลเพราะมีคนบอกว่าดีช่วยรักษาสุขภาพปาก**     
 “รายนี้วินิจฉัยด้วยการส่องกล้องในปอด ดูดเสมหะ มาตรวจ พบน้ำเสมหะ  มีไขสีขาว ลอยอยู่ด้วยบน แต่จางกว่ารายแรก เราส่งน้ำไปย้อมสี คือการตรวจทางการแพทย์ปรากฏ เป็นไขมัน จะเห็นว่า**ความรุนแรงของการกลืนกิน กลั้วปาก กลั้วคอ น้ำมันมะพร้าวในผู้สูงอายุที่เป็นโรคทางสมอง โรคหอบ หืด โรคพาร์กินสัน มีอันตรายมากอาจถึงขั้นเสียชีวิตได้**"นพ.ดำเกิงกล่าวและว่า     
 จากรายงานในต่างประเทศ มีการใช้น้ำมันในลักษณะนี้ด้วยการหยอดเบบี้ออยลงจมูกเป็นเวลานาน ๑ ปี พบ ไขสีขาวขุ่น เกาะในปอด เช่นเดียวกัน และ**ไม่ว่าจะหยอดจมูก หรือ กลั้วปาก กลั้วคอ ไขมันสามารถเล็ดลอดลงไปในปอดได้เป็นอณูที่เล็กมาก แม้ว่าจะไม่มีโรคทางเดินหายใจก็ตาม เพราะทุกคนมีการสำลักน้อยๆ อยู่แล้วโดยเฉพาะตอนนอนกลางคืน** “นพ.ดำเกิง” ฝากบทเรียนทิ้งท้ายว่า **ก่อนจะกินอะไรให้นึกถึงประโยชน์ที่แท้จริง ศึกษาวิเคราะห์ให้ถ่องแท้ อย่าเชื่อตามคำบอกเล่า คำโฆษณา โดยเฉพาะข้อมูลน้ำมันมะพร้าวสกัดเย็น ที่บอกถึงประโยชน์นานาประการ โดยไม่มีการตรวจพิสูจน์ทางวิทยาศาสตร์ว่า จริงเท็จอย่างไร** อยากให้ผู้ผลิต ผู้จำหน่าย ติดป้ายฉลาก คำเตือน คำแนะนำ กำกับไว้ด้วยว่า ผู้ใดกินได้และผู้ใดไม่ควรกิน เพื่อชีวิตและสุขภาพที่ดีของคนไทยในสังคม   (คมชัดลึกออนไลน์/มูลนิธิพัฒนาคนพิการไทย ๓ ส.ค.๕๘)

**พม.เร่งจัดพื้นที่ชุมชนต้นแบบคนพิการ๑๐จังหวัด**

**รัฐมนตรีว่าการกระทรวงการพัฒนาสังคมและความมั่นคงของมนุษย์ เร่งจัดทำพื้นที่ชุมชนต้นแบบคนพิการ ๑๐ จังหวัดนำร่อง คาด แล้วเสร็จ มี.ค. ๕๙ นี้**

พลตำรวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ เปิดเผย ภายหลังเป็นประธานการประชุมคณะกรรมการขับเคลื่อนการปรับสภาพแวดล้อมและระบบขนส่งมวลชนที่เอื้อต่อ การดำรงชีวิตอิสระของคนพิการ ครั้งที่ ๒/๒๕๕๘ ว่า **ที่ประชุมได้รายงานความคืบหน้าการสร้างชุมชนแห่งการอยู่ร่วมกัน และเข้าถึงได้ในอาเซียน หรือโครงการชุมชนต้นแบบเกาะเกร็ด จังหวัดนนทบุรี ว่า ขณะนี้ยังอยู่ระหว่างการออกแบบก่อสร้างของจุฬาลงกรณ์มหาวิทยาลัย หลังผ่านกระบวนการประชาพิจารณ์และสอบถามความต้องการของคนในพื้นที่ครบถ้วนแล้ว** โดยจะเริ่มดำเนินการปรับปรุงพื้นที่ในเดือนกันยายนนี้ และคาดว่า จะแล้วเสร็จในเดือนมีนาคม ๒๕๕๙ ส่วนความคืบหน้าโครงการชุมชนต้นแบบคนพิการที่มีการปรับปรุง ทั้งวัด สถานที่ราชการ โรงพยาบาล และสถานที่ท่องเที่ยวต่าง ๆ **เพื่อเอื้อประโยชน์ต่อคนพิการ นำร่องใน ๗ จังหวัดนั้น ขณะนี้ มี ๔ จังหวัด ที่ได้ดำเนินการปรับปรุงพื้นที่เสร็จเรียบร้อยแล้ว ได้แก่** จังหวัดขอนแก่น พิษณุโลก ตาก และกาญจนบุรี ส่วน**อีก ๓ จังหวัด ได้แก่** จังหวัดน่าน นครพนม และภูเก็ต จะดำเนินการแล้วเสร็จในเดือนมีนาคม ๒๕๕๙ และ**ที่ประชุมยังได้เสนอเพิ่มเติมอีก ๒ จังหวัดนำร่อง ได้แก่** จังหวัดเชียงราย และชุมพร ซึ่งมีความพร้อมในการดำเนินการ ทำให้ตอนนี้ มีพื้นที่ชุมชนต้นแบบคนพิการใน ๑๐ จังหวัดแล้ว

นอกจากนั้น **ที่ประชุมยังได้หารือ เรื่องการจัดระบบขนส่งมวลชนที่เอื้อประโยชน์ต่อการดำรงชีวิตอิสระของคนพิการแบบครบวงจร ได้แก่** ขนส่งระบบราง ทางถนน ทางน้ำ และทางอากาศ ให้เชื่อมต่อกันเพื่อเอื้อประโยชน์ต่อคนพิการสูงสุด โดยได้มอบหมายให้กรมส่งเสริมและพัฒนาคุณภาพชีวิตคนพิการ (พก.) เป็นหน่วยงานหลักในการดำเนินการ (news.sanook.comออนไลน์/มูลนิธิพัฒนาคนพิการไทย ๔ ส.ค.๕๘)

**อัลไซเมอร์รู้ก่อนได้ด้วยการตรวจเลือด**

 **คุณณิศรา ตีระวัฒนพงษ์ ผู้อำนวยการฝ่ายพัฒนาธุรกิจ จาก N Health เปิดเผยว่า** ปัจจุบันผู้สูงอายุในประเทศไทย**มีแนวโน้มในการเป็นโรคอัลไซเมอร์กันมากขึ้น ซึ่งเป็นภาวะสมองเสื่อมที่รักษาไม่หาย พบมากในผู้ที่มีอายุ ๖๕ ปี ขึ้นไปโดยเฉพาะในเพศหญิงจะพบมากกว่าเพศชายพบในผู้ที่มีการศึกษาน้อย หรือผู้ที่เป็นโรคดาวน์ซินโดรม** อันมีสาเหตุมาจากความเสื่อมของสมอง พฤติกรรมการรับประทานอาหารรสจัดการออกกำลังกายน้อยและการใช้สมองน้อยเกินไป  
 **นอกจากนี้ยังมีสาเหตุมาจากพันธุกรรมการรับสารพิษโดยเฉพาะอลูมิเนียมมากเกินไปเป็นโรคเรื้อรัง อาทิ** โรคอ้วน โรคเบาหวาน โรคความดัน มาก่อน ตลอดจน**ผู้ที่เคยประสบอุบัติเหตุทางสมองก็มีโอกาสเป็นอัลไซเมอร์ได้มากกว่าคนทั่วไป** ถึงแม้ผู้ป่วยโรคอัลไซเมอร์แต่ละคนจะมีอาการแตกต่างกันอออกไป **แต่ก็มีอาการที่พบร่วมกันหลายประการ อาการแรกสุดที่พบคือความเครียด** มักจะเข้าใจผิดว่าเป็นอาการที่เกิดขึ้นเองตามอายุ **อาการที่พบในระยะแรกคือ** การสูญเสียความจำ เช่น พยายามจำข้อมูลที่เรียนรู้เมื่อไม่นานมานี้ไม่ได้ เมื่อแพทย์สงสัยว่าผู้ป่วยเป็นโรคอัลไซเมอร์จะยืนยันการวินิจฉัยโดยการประเมินพฤติกรรมและทดสอบการรู้ และมักตามมาด้วยการสแกนสมอง **เมื่อโรคดำเนินไประยะหนึ่งผู้ป่วยจะมีอาการสับสนหงุดหงิดง่ายและก้าวร้าว อารมณ์แปรปรวน เสียความสามารถทางภาษา สูญเสียความทรงจำระยะยาว และเพิกเฉยต่อสิ่งต่าง ๆ** เนื่องจากผู้ป่วยเสียการรับความรู้สึกและต่อมาจะสูญเสียการทำงานต่าง ๆ ของร่างกาย และเสียชีวิตในที่สุด

อย่างไรก็ตาม**ด้วยเทคโนโลยีทางการแพทย์ที่ก้าวหน้ามากขึ้น ปัจจุบัน N Health Laboratory Services มีห้องแล็ปเพื่อให้บริการในการตรวจหาความเสี่ยงเพื่อป้องกันตนเองก่อนที่จะเป็นโรคนี้** ประกอบกับปริมาณผู้สูงอายุที่มีปริมาณเพิ่มขึ้น และจะเพิ่มขึ้นอีกถึงร้อยละ ๕๐ ในอีก ๑๐ ปีข้างหน้า เราจึง**เตรียมป้องกันไว้แต่เนิ่น ๆ เพื่อตรวจหาความเสี่ยง เมื่อผลตรวจออกมาแล้วแพทย์จะให้วิตามินหรือยาที่ช่วยชะลอความเสื่อมของสมองซึ่งจะเป็นการป้องกันที่ทำได้**เพราะหากแพทย์ตรวจพบว่าเป็นแล้วมักเสียชีวิตไม่เกิน ๗-๑๐ ปี จากภาวะแทรกซ้อน ติดเชื้อในกระแสเลือดมีผู้ป่วยน้อยกว่าร้อยละ ๓ ที่มีชีวิตอยู่ได้มากกว่า ๑๔ปีหลังได้รับการวินิจฉัย  
 **“สาเหตุและการดำเนินโรคอัลไซเมอร์ยังไม่เป็นที่เข้าใจดีนักในปัจจุบัน งานวิจัยบ่งชี้ว่า**โรคนี้มีความสัมพันธ์กับโครงสร้างคล้ายคราบในสมองที่เรียกว่า พลัคและแทงเกิลปัจจุบันยังไม่มีการรักษาที่ช่วยชะลอหรือหยุดการดำเนินโรคอย่างแท้จริง เนื่องจากโรคอัลไซเมอร์เป็นโรคความเสื่อมที่รักษาไม่หาย การบำบัดและดูแลผู้ป่วยจึงนับเป็นสิ่งสำคัญยิ่ง **โดยเฉพาะบทบาทของผู้ดูแลซึ่งมักจะเป็นคู่สมรสหรือญาติใกล้ชิด เป็นที่รับรู้ว่าโรคอัลไซเมอร์นั้นสร้างภาระให้แก่ผู้ดูแลอย่างมาก** ทั้งในทางภายสังคม ทางจิต ทางสังคมและเศรษฐกิจ ในประเทศกำลังพัฒนาโรคนี้นับเป็นหนึ่งในโรคที่ก่อค่าใช้จ่ายทางเศรษฐกิจต่อสังคมมากที่สุด”  
 **ปัจจุบันมีผู้สูงอายุเป็นโรคนี้มากกว่า ๔๐ ล้านคน เป็นคนไทยกว่า ๖ แสนคน และคาดว่าจะเพิ่มปริมาณขึ้นอีก ๔ เท่า ในปี ๒๕๙๓** โดยตั้งแต่ปี พ.ศ. ๒๕๕๑ มีการทดลองทางคลินิกมากกว่า ๕๐๐ **งานวิจัยเพื่อทดสอบความเป็นไปได้ในการรักษาโรคอัลไซเมอร์แต่ก็ยังไม่มีงานวิจัยใดที่สรุปว่าประสบความสำเร็จ** แม้วิธีต่าง ๆ มากมายที่เชื่อว่าป้องกันโรคอัลไซเมอร์แต่ก็ยังไม่ได้รับการพิสูจน์ว่าช่วยชะลอการดำเนินโรคและลดความรุนแรงของโรคได้ แต่**แนวทางแนะนำที่เชื่อว่าจะช่วยป้องกันและจัดการโรคได้นั้นคือ การกระตุ้นทางจิตใจ (Mental stimulation) การออกกำลังกาย และรับประทานอาหารครบทุกหมู่ค้นหาข้อมูลเพิ่มเติมเกี่ยวกับ N Health ได้ที่** <http://www.nhealth-asia.com> (ryt๙.comออนไลน์/มูลนิธิพัฒนาคนพิการไทย ๕ ส.ค.๕๘)

**“ศูนย์โฮมสุข” ต้นแบบบูรณาการช่วยเหลือผู้ป่วยโรคเรื้อรัง คนพิการผู้สูงอายุครบวงจร**

ในพื้นที่ห่างไกลจากเมือง การเข้าถึงบริการสุขภาพการรักษาพยาบาล ยากลำบากยิ่งเป็นผู้ป่วยติดบ้านติดเตียง คนพิการและผู้สูงอายุที่ไปไหนมาไหนไม่ได้ด้วยตนเองนั้น อย่าว่าแต่จะไปโรงพยาบาลเลย แม้แต่จะลุกเดินออกจากบ้านก็ยังยากมีหลายพื้นที่พยายามที่จะทำให้ผู้ด้อยโอกาสเหล่านี้ได้รับบริการ เฉกเช่นเดียวกับ **“ศูนย์โฮมสุข”**เทศบาล ต.นาจารย์ อ.เมือง จ.กาฬสินธุ์ **จัดศูนย์บริการร่วมสวัสดิการสังคมในตำบล** ที่บูรณาการความร่วมมือภาคีเครือข่ายทุกหน่วยงานที่เกี่ยวข้อง เพื่อพัฒนาคุณภาพชีวิตแบบองค์รวม **เน้นการให้บริการผู้สูงอายุ คนพิการและผู้ป่วยโรคเรื้อรังที่ติดบ้านติดเตียงเป็นหลัก**ด้วยกลไกครอบครัวและคนในชุมชน  
 **“ศูนย์โฮมสุข” แห่งนี้ ตั้งขึ้นมาด้วยแนวคิดการบูรณาการความช่วยเหลือของหน่วยงานที่เกี่ยวข้องกับประชาชน ๖ บริการ ไว้ในที่เดียว คือ** ด้านสาธารณสุข ด้านสิ่งแวดล้อม ด้านการศึกษาและวัฒนธรรม ด้านอาชีพ ด้านสังคม และด้านนันทนาการ ซึ่งในพื้นที่ จ.กาฬสินธุ์ นั้น มีศูนย์โฮมสุข ของเทศบาลนาจารย์เพียงที่เดียวที่ตั้งอยู่ในเทศบาลในขณะที่อีก๔๐กว่าศูนย์ตั้งอยู่ในสุขศาลา  
 นายสมนึก คำรัศมี นายกเทศมนตรีตำบลนาจารย์ กล่าวว่า **งบประมาณที่นำมาใช้ศูนย์โฮมสุขนั้น บูรณาการมาจากหลายส่วนงานกัน คือ** จากกองทุนฟื้นฟูสมรรถภาพทางการแพทย์ ซึ่งเป็นกองทุนร่วมระหว่าง สำนักงานหลักประกันสุขภาพแห่งชาติ (สปสช.) กับ อบจ. กาฬสินธุ์ งบประมาณจากกองทุนหลักประกันสุขภาพระดับท้องถิ่นหรือพื้นที่ เทศบาลตำบลนาจารย์ ที่เป็นกองทุนลงขันของ สปสช. กับ เทศบาลตำบลนาจารย์ งบประมาณจากสำนักงานพัฒนาสังคมและความมั่นคงของมนุษย์ จังหวัดกาฬสินธุ์ (พมจ.) และสำนักงานสาธารณสุขจังหวัดกาฬสินธุ์ โรงพยาบาลกาฬสินธุ์พร้อมทั้งภาคเอกชนในพื้นที่  
**นายเจนศักดิ์ อาญารัตน์ ปลัดเทศบาลตำบลนาจารย์ เล่าว่า** เดิมแต่ละหน่วยงานจะต่างคนต่างทำงาน ทำให้การทำงานซ้ำซ้อนกัน เช่น การแจกกายอุปกรณ์ หรือเครื่องช่วยคนพิการ บางครั้งทาง พมจ. และ กระทรวงสาธารณสุข (สธ.) ต่างก็จัดหาอุปกรณ์ให้คนพิการทำให้ผู้พิการบางคนได้รับอุปกรณ์ช่วยชนิดเดียวกัน ๒ - ๓ ชิ้น **บางครั้งความช่วยเหลือไปไม่ตรงกับกลุ่มเป้าหมาย ได้เครื่องช่วยไปก็กลายเป็นภาระ บางทีกลายเป็นขยะ ไม่ได้ใช้ประโยชน์ แต่การทำงานร่วมกันทำให้ช่วยเหลือผู้พิการได้ตรงจุดผู้พิการได้รับการช่วยเหลือตรงใจมากกว่า** เมื่อมีเงินก็มีคน ... **บุคลากรที่เข้ามาช่วยงานนั้น มาจากหลายส่วน เช่น** **จากงานกายภาพบำบัด โรงพยาบาลกาฬสินธุ์ เจ้าหน้าที่เทศบาล และทีมงานอาสาสมัครศูนย์โฮมสุขที่คัดเลือกมาจากประชาชนที่มีจิตอาสาในพื้นที่** ตอนนี้มีจิตอาสาที่ผ่านการฝึกอบรมกับโรงพยาบาลกาฬสินธุ์ และขึ้นทะเบียนอาสาสมัครกับกองทุนฟื้นฟูสมรรถภาพทางการแพทย์ จ.กาฬสินธุ์ แล้ว จำนวน ๑๐ คน กระจายอยู่ในพื้นที่ตำบลนาจารย์ เพื่อเป็นหูเป็นตา คอยสอดส่องว่ามีผู้ป่วย ผู้สูงอายุ หรือผู้ด้อยโอกาสในชุมชนคนใดที่ต้องได้รับการดูแลเป็นพิเศษหรือไม่ แล้วให้การดูแลต่อเนื่อง  
 **“อาสาสมัครศูนย์โฮมสุข” แต่ละคนมาด้วยใจ ไม่มีสินจ้างรางวัล และจะได้รับมอบหลายให้รับผิดชอบดูแลผู้ป่วยติดบ้านติดเตียง ผู้สูงอายุ และคนพิการด้วยการฟื้นฟูสมรรถภาพ การทำกายภาพบำบัด** และอื่น ๆ จากนั้นนักกายภาพบำบัดจะเป็นผู้ประเมินว่าการฟื้นฟูที่ผ่านมานั้น ผ่านการประเมินตามมาตรฐานกลางบัญชีสากลเพื่อการจำแนกการทำงาน ความพิการ และสุขภาพ (International Classification of FunctioningDisabilityandHealth:ICF)หรือไม่  
 **นายหวด คำสวัสดิ์ ผู้ป่วยวัณโรคปอด โรคไต และต่อมลูกหมากโต อายุ ๖๒ ปี หนึ่งในผู้ที่ได้รับการฟื้นฟูจากศูนย์โฮมสุข เล่าว่า** ตอนที่ป่วยหนักมาก ๆ ต้องนอนอยู่กับบ้าน ไปไหนก็ไม่ได้ แม้แต่จะกระดิกนิ้วมือยังลำบาก อาสาสมัครศูนย์โฮมสุข ได้เข้ามาดูแล และประสานการส่งตัวไปรับการรักษาที่โรงพยาบาลกาฬสินธุ์ เมื่อรักษาหายแล้วก็กลับมาที่บ้าน **นักกายภาพบำบัด และอาสาสมัครยังตามมาช่วยทำกายภาพบำบัดให้ที่บ้านทุกวันพุธจนตอนนี้สามารถเดินได้บ้างแล้วยังความดีใจให้กับครอบครัวยิ่งนัก** **นายประดิษฐ์ พันธุ์เรือง วัย ๓๖ ปี** ซึ่งเป็นอัมพาตหลังได้รับอุบัติเหตุจากการขับขี่รถจักรยานยนต์ที่จังหวัดชลบุรี และถูกส่งกลับมารักษาตัวต่อที่บ้านด้วยสายยาง และเครื่องช่วยชีวิตระโยงระยาง ที่แม้แต่ผู้เป็นแม่ คือ นางแพงสีพันธุ์เรืองเองก็ยังคิดว่าลูกชายหัวแก้วหัวแหวนคงไม่รอดแน่  
 **แต่ด้วยการช่วยดูแลจากศูนย์โฮมสุข ที่มีนักกายภาพบำบัดเข้ามาช่วยทำกายภาพบำบัดให้ทุกวันพุธ และมีอาสาสมัครมาช่วยดูแลในบ้าน** ผู้เป็นแม่เองก็ฝึกลูกชายด้วยการใช้อุปกรณ์เครื่องช่วยที่ทำขึ้นเองจากคำแนะนำของนักกายภาพบำบัดจากที่นอนนิ่งลูกชายก็สามารถขยับตัวได้บ้าง  
 “กว่า ๒ ปีแล้วที่เราดูแลกันมา แรก ๆ ก็คิดว่าลูกคงไม่รอด แต่**เมื่อมีศูนย์โฮมสุขมาช่วย นักกายภาพ อาสาสมัคร มาช่วยเราขนาดฝนตก แดดออก ก็ยังมาหาที่บ้านทุกวันพุธ ไม่มีเหน็ดเหนื่อย ทั้งที่เป็นคนอื่น** เราเองที่เป็นพ่อเป็นแม่ก็ต้องคอยดูแลลูกเราให้เดินให้ได้” นางแพงสี เล่าอย่างมีความหวังว่า จากการดูแลอย่างต่อเนื่องวันหนึ่งลูกชายจะลุกขึ้นไปเชียร์ฟุตบอลทีมชาติไทยที่สนามกีฬาตามความฝันของลูกได้  
 “ผมยืนยันได้ว่า ตำบลนี้ไม่มีผู้พิการที่ตกหล่น ไม่ได้รับการดูแลอย่างแน่นอน เพราะทุกคนในชุมชน และอาสาสมัครจะช่วยกันดู **หากมีใครต้องได้รับการฟื้นฟูก็จะแจ้งมาที่ศูนย์โฮมสุข จากนั้นจะมีนักกายภาพบำบัดลงประเมินว่าผู้พิการนั้นจะต้องได้รับการฟื้นฟูด้านใดบ้าง และบางครั้งหากแพทย์ไม่สะดวกที่จะลงประเมินความพิการก็จะใช้วิธีการถ่ายวิดีโอไปให้แพทย์ช่วยดู เมื่อแพทย์ลงความเห็นแล้วก็จะให้อาสมัครศูนย์โฮมสุขไปช่วยดูแลเรื่องการลงทะเบียนเป็นผู้พิการกับ พมจ.** **ซึ่งก็จะทำให้ผู้พิการได้รับเบี้ยยังชีพ** และยังได้รับการฟื้นฟูสมรรถภาพที่จำเป็น ด้วยการใช้งบประมาณจากกองทุนฟื้นฟูสมรรถภาพทางการแพทย์ฯ หากจำเป็นจะต้องปรับปรุงบ้านก็จะใช้งบประมาณของเทศบาลลงมาช่วย ถือว่าครบวงจรในการช่วยเหลือ” ปลัดเทศบาลตำบลนาจารย์ ระบุ และว่าหากคิดจะพัฒนางาน สร้างสุขภาพถ้วนหน้าในคนในพื้นที่นั้นขอให้มีใจที่จะทำก่อนจากนั้นงบประมาณจะตามมาเอง  
 **การบูรณาการวางแผนการทำงานสร้างสุขให้คนในพื้นที่นั้น สามารถบอกได้เต็มปากว่า จ.กาฬสินธุ์ เป็นจังหวัดแรก ๆ ที่ทำได้ และ “ศูนย์โฮมสุข” เป็น “ศูนย์รวมแห่งความสุข” ของคนตำบลนาจารย์ อย่างเต็มภาคภูมิ** (ASTVผู้จัดการออนไลน์/มูลนิธิพัฒนาคนพิการไทย ๕ ส.ค.๕๘)

**นักกีฬาว่ายน้ำคนพิการ**

**** ความสามารถของเด็กไทยไม่แพ้ใครจริง ๆ **แม้จะมีความบกพร่องทางร่างกาย ก็สามารถคว้าเหรียญรางวัลจากการแข่งขันกีฬานักเรียนคนพิการระดับโลกที่ประเทศเนเธอร์แลนด์**

น้องทั้ง ๒ คนนี้ คือ **น้องทัก เด็กชายภูชิต อิงชัยภูมิ และน้องออฟ เด็กชายณัฐพงศ์ วิประจง** โดยทั้งคู่หัดว่ายน้ำมาตั้งแต่ ๖-๗ ขวบ มีรุ่นพี่ที่เคยไปแข่งแล้วได้รับรางวัลเป็นแรงบันดาลใจ บวกกับ**ความชอบว่ายน้ำ  ทำให้ฝึกฝนอย่างหนัก ด้วยความมุ่งมั่น**

**ทุกครั้งที่มีโอกาสเข้าร่วมแข่งขัน คิดเสมอว่าจะทำให้ดีที่สุด คิดถึงพ่อ และแม่ แต่ถ้าไม่ได้อย่างที่หวังก็ไม่ท้อ ให้กำลังใจตัวเอง** และกลับมาฝึกฝนให้มาก โดยมีอาจารย์อิทธิพล พิมพ์ชัย หรือครูลี เป็นโค้ชให้ที่โรงเรียนศรีสังวาลย์ ซึ่งน้องทัก ก็บอกอยากได้ขาเทียม เพราะอยากเดินได้แบบคนปกติ (krobkruakao.comออนไลน์/มูลนิธิพัฒนาคนพิการไทย ๑๐ ส.ค.๕๘)

**สุนัขโต้คลื่นบำบัดคนพิการ**

** การนำสุนัขมาใช้ในการบำบัดผู้ป่วยหรือคนพิการ** เกิดขึ้นในหลาย ๆ แห่ง มีสุนัขนักบำบัดตัวหนึ่ง ที่แคลิฟอร์เนีย สหรัฐอเมริกา ใช้การ เล่นกระดานโต้คลื่นในการบำบัดรักษาคนพิการ

ริโคเช็ต สุนัขนักบำบัด ถูกฝึกให้ช่วยเหลือคนพิการตั้งแต่มันลืมตาดูโลก วันหนึ่งในขณะที่มันเดินเล่นบนชายหาดกับเจ้าของ **เจ้าริโคในวัย ๑๕ เดือน ได้กระโดดขึ้นไปบนกระดานโต้คลื่นกับ แพทริค อิวิสัน เด็กน้อยวัย ๑๔ ปี ผู้ป่วยเป็น อัมพาต และนั่นเป็นจุดเริ่มต้นของการเป็นนักกระดานโต้คลื่น**ของมันด้วย

ริโค เป็นสุนัขที่ช่วยเหลือคนพิการทางด้านจิตใจในแบบที่ไม่คาดคิดว่ามันจะทำได้ **ในช่วงเวลา ๖ ปีที่ผ่านมา มันใช้การเล่นกระดานโต้คลื่นกับคนพิการมามากมาย** ไม่ว่าเป็นเด็กพิเศษ ทหารผ่านศึกที่บาดเจ็บจากสงคราม ผู้สูญเสียขาจากโรคมะเร็ง มากกว่านั้นด้วยความซื่อสัตย์และความจริงใจ ทำให้มันเข้าไปอยู่ในหัวใจผู้คนเหล่านั้น และเยียวยาพวกเขาได้เป็นอย่างดี **เพราะว่าสิ่งสำคัญที่คนพิการต้องการก็คือ ความหวัง ความอบอุ่น และกำลังใจ และมันก็สามารถมอบสิ่งเหล่านี้ให้ทุกคนได้**

นอกจากนี้ **เจ้าริโค ยังเป็นทูตของ Life Rolls On องค์กรที่ช่วยเหลือคนหนุ่มสาว ที่ได้รับบาดเจ็บบริเวณไขสันหลัง**อีกด้วย (krobkruakao.comออนไลน์/มูลนิธิพัฒนาคนพิการไทย ๑๐ ส.ค.๕๘)

**'แม่กิ่งแก้ว'แม่สู้ชีวิตพิการแต่เกิดเลี้ยงลูกจบปริญญา**

ชุลีพร อร่ามเนตรรายงาน : **“คำว่า แม่ นั้นมีความหมายที่ยิ่งใหญ่มาก เพราะต่อให้แม่มีร่างกายพิการมาตั้งแต่กำเนิด แต่ทุกครั้งที่ลูกของแม่ทั้งสองคน เรียกว่าแม่ เป็นเสมือนแรงบันดาลใจ** กำลังใจที่ทำให้แม่มีแรงฮึด ต่อสู้ชีวิตในการทำงาน ทำสิ่งต่างๆ เพื่อเลี้ยงลูกของแม่ทั้งสองคนให้เติบโตเป็นคนดี มีการงานทำที่ดี และไม่เป็นภาระแก่สังคม ซึ่งตอนนี้ครอบครัวถึงจะไม่ได้ร่ำรวย แต่ครอบครัวเราก็จับมือกันผ่านช่วงวันเวลาเลวร้าย อุปสรรคมากมายมาด้วยกันจนวันนี้ **แม่ได้เห็นลูกชายคนโตของแม่บวชเป็นพระภิกษุ เป็นเจ้าอาวาส ช่วยเหลือผู้อื่น และเห็นลูกสาวคนเล็กเรียนจบปริญญา มีการงานทำที่ดี แค่นี้แม่ก็พอใจแล้ว**” เสียงเล่าด้วยความปีติของ**คุณแม่กิ่งแก้ว พรชัย อายุ ๕๙ ปี อาชีพช่างเย็บผ้าร่างกายพิการตั้งแต่กำเนิด** กล่าว

           คุณแม่กิ่งแก้ว พรชัย ชาว จ.น่าน **หนึ่งในคุณแม่ที่ได้รับรางวัล “แม่สู้ชีวิต” ในงาน “มหิดล-วันแม่” ประจำปี ๒๕๕๘** เพื่อเฉลิมพระเกียรติสมเด็จพระนางเจ้าฯ พระบรมราชินีนาถ และร่วมฉลองในโอกาส ๑๒ สิงหาคม วันแม่แห่งชาติ และเชิดชูบทบาทของแม่ เทิดพระคุณแม่ที่สู้ชีวิต อุทิศแรงกายและแรงใจเลี้ยงดูลูกด้วยความมานะอุตสาหะตลอดมา โดย**ได้เข้าเฝ้ารับประทานรางวัลจากพระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ เมื่อวันที่ ๗ สิงหาคมที่ผ่านมา**

**คุณแม่กิ่งแก้ว พิการมาตั้งแต่กำเนิด** แต่ด้วยการเลี้ยงดูของครอบครัวก็ไม่ได้ทำให้แม่รู้สึกว่าด้อยกว่าคนอื่น และครอบครัวของแม่ไม่เคยทอดทิ้งแม่ เมื่อแม่แต่งงานมีลูก ๒ คน พ่อและแม่ช่วยกันเลี้ยงดูลูกๆ ด้วยความที่เราสองคนความรู้น้อย พ่อของน้องทำอาชีพขายของป่า และรับจ้างทั่วไป ส่วนแม่ทำอาชีพเย็บผ้า รายได้ครอบครัวไม่ได้มาก ต้องอยู่กันอย่างขัดสน พอมีพอกิน ไม่ฟุ่มเฟือย แต่**เราสองคนพยายามส่งเสียลูกทั้ง ๒ คนให้ได้เรียนหนังสือ เพราะการเรียนหนังสือ ความรู้เป็นสมบัติอย่างเดียวที่พ่อแม่จะให้ลูกได้** เพื่อนำไปใช้เลี้ยงดูตนเอง การศึกษาจะทำให้คุณภาพชีวิตของเขาดีขึ้น

           “บางวันแม่ยอมอดเพื่อให้ลูกได้อิ่มท้อง ได้มีเงินไปเรียนหนังสือเหมือนเด็กคนอื่น **แม่ต้องพยายามเลี้ยงลูกให้ดีที่สุด สอนให้ลูกเป็นคนดี มีศีลธรรม โอบอ้อมอารี และรู้จักแบ่งปันให้ผู้อื่น** เพราะต่อให้เราไม่มีก็ไม่ควรไปเบียดเบียนผู้อื่น และถ้าเรามีควรเติมเต็ม หยิบยื่นให้ผู้อื่น แม่บอกตัวเองทุกวันว่าห้ามย่อท้อ ห้ามเหนื่อยต่ออุปสรรคใดๆ ก็ตามที่เข้ามา แม่ต้องไม่เป็นภาระให้แก่ลูก ซึ่งแม่ต้องต่อสู้ เป็นเสาหลักของครอบครัว”

**ช่วงจังหวะชีวิต วิกฤติของแต่ละครอบครัวอาจไม่เหมือนกัน แต่ทุกวิกฤติหากทุกคนในครอบครัวร่วมมือร่วมใจ จับมือไปด้วยกัน ก็จะสามารถก้าวผ่านไปได้** คุณแม่กิ่งแก้ว เล่าต่อว่า ปัญหาครอบครัวของแม่ นอกจากภาวะทางการเงินที่ย่ำแย่แล้ว ตอนนั้นยังมีปัญหาเรื่องลูกชายติดยาเสพติด ทำให้แม่ต้องลำบากมากกว่าเดิม ต้องพยายามดึงลูกกลับมาใช้ชีวิตโดยที่ไม่ต้องพึ่งสิ่งไม่ดี และห่างไกลจากยาเสพติด ต้องใช้ความอดทนอย่างมากเพราะ**ด้วยข้อจำกัดของร่างกาย แต่ต้องทำหน้าที่ของแม่ รัก ให้อภัย และคอยผลักคอยดัน ดึงลูกกลับมาสู่อ้อมอก เป็นคนดีให้ได้ จนตอนนี้เขาหลุดพ้นจากสิ่งไม่ดี** และมาใช้ชีวิตในหลักพระพุทธศาสนา คอยช่วยเหลือผู้อื่น เป็นคนละคน เป็นสิ่งที่แม่ภาคภูมิใจในตัวลูกอย่างมาก

           “**คนเราเลือกเกิดไม่ได้ แต่เลือกที่จะทำสิ่งดี เลือกสิ่งดีให้แก่ตนเองและผู้อื่นได้ หน้าที่ของแม่จึงไม่ใช่เพียงอบรมสั่งสอนลูกให้เป็นคนดี** แต่ต้องคอยสนับสนุน ชักจูง และช่วยเหลือเขาให้ก้าวผ่านอุปสรรคต่างๆ ในชีวิตให้ได้ ความสำเร็จ รอยยิ้ม ความสุขของลูกเป็นแรงบันดาลใจให้แม่สู้ อดทนและก้าวผ่านเรื่องราวไม่ดีจนมาสู่เรื่องราวดีในชีวิต แม่พอใจชีวิตของแม่ตอนนี้ ชีวิตมีทั้งสุขและทุกข์ ถ้าช่วงไหนทุกข์มากต้องพยายามใช้ใจที่แข็งแกร่งของแม่สร้างลูกเติบโตเป็นคนดีของสังคม”

           “แม่สอนลูกเสมอว่าต่อให้ครอบครัว หรือตัวเราเองมีไม่เหมือนคนอื่น แต่ตราบใดที่เรามีแรง มีใจที่เข้มแข็ง มีความรัก ความปรารถนาดี และมีการศึกษาที่ดีจะสามารถทำให้คุณภาพชีวิตของเราดีขึ้นได้ **แม่เลี้ยงลูกพยายามสอนให้เขาพึ่งพาตนเอง มีน้ำใจ ช่วยเหลือผู้อื่น และหากผิดพลาดต้องรู้จักให้อภัยตัวเองและรู้จักปฏิเสธสิ่งไม่ดี เลือกสิ่งดีให้แก่ตัวเองให้ได้** ตอนนี้ครอบครัวของแม่ดีขึ้นมาก เราไม่เป็นหนี้เป็นสิน ใช้ชีวิตอย่างพอเพียง และแม่อยากแบ่งปันช่วยเหลือครอบครัวอื่นๆ ให้มีความพร้อม มีอาชีพ มีรายได้เหมือนแม่ **โดยเฉพาะผู้พิการที่อาจจะยังขาดแคลนหลายเรื่อง หากได้รับการดูแลช่วยเหลือที่ดี คุณภาพชีวิตของเขาก็จะดีขึ้น”**

           ความสุขจากการเป็นผู้ให้ เป็นผลตอบแทนที่ดีที่สุดในชีวิต “คุณแม่กิ่งแก้ว” สอนลูกโดยเป็นแบบอย่างทั้งในเรื่องความอดทน ต่อสู้ และแบบอย่างที่ดีในการเป็นผู้ให้จากการลงมือปฏิบัติ **สภาพร่างกายไม่ได้เป็นอุปสรรคต่อการทำดี ทำประโยชน์เพื่อคนอื่น บทบาทของคนเป็นแม่ไม่มีวันหมด และบทบาทของลูกก็ไม่มีวันหมดเช่นเดียวกัน** แม่ เป็นผู้ให้ ผู้เสียสละ ผู้ที่มอบความรักและสิ่งดีให้แก่ลูกเสมอ **ปัจจุบัน “คุณแม่กิ่งแก้ว” เป็นประธานคนพิการที่อำเภอเวียงสา ช่วยเหลือคนพิการที่ยากลำบาก** เป็นแม่ผู้ให้ แม่มีจิตอาสาและพร้อมที่จะทำงานเพื่อสังคมต่อไป

**คุณแม่กิ่งแก้ว กล่าวทิ้งท้ายว่า** บางครั้งเราอาจไม่พร้อม ไม่อยากเป็นแม่คน แต่หากเรามีโอกาสได้เป็นแม่แล้วควรจะเป็นแม่ที่มีหัวใจเต็มเปี่ยมด้วยความรัก ความห่วงใย การดูแลเอาใจใส่ และเลี้ยงดูลูกของเราให้ดีที่สุด คนเรา**ท้อได้แต่อย่ายอมแพ้ เจออุปสรรคต้องเรียนรู้และลุกขึ้นสู้ แม่ร่างกายพิการยังสู้เลี้ยงลูก ๒ คนให้เติบโตได้ แม่ทุกคนสามารถทำได้เหมือนแม่ ขอเพียงไม่ท้อ** และใช้ความรักของแม่ ใจที่เข้มแข็งนำพาลูกๆ และครอบครัวไปสู่ทิศทางที่ดี อยากให้คุณแม่ทุกคนที่กำลังเจออุปสรรค หรือเหน็ดเหนื่อยต่อสู้ ให้กำลังใจตนเอง ทำหน้าที่ของแม่ให้ดีที่สุด

**ไม่ใช่เพียงเดือนสิงหาคม หรือวันที่ ๑๒ สิงหาคม เท่านั้นที่เป็นวันแม่ ทุกวันล้วนเป็นวันแม่**เพราะตั้งแต่เล็กจนโต ผู้หญิงที่อยู่เคียงข้าง ทำหน้าที่คอยอุ้มชู ดูแล ช่วยเหลือลูก ไม่เคยทอดทิ้งไม่ว่าลูกจะเป็นเช่นไร ด้วยสองมือ อ้อมกอดและความรัก ล้วนเติมเต็มจากผู้หญิงที่ขึ้นชื่อว่า “แม่” เสมอ (คมชัดลึกออนไลน์/มูลนิธิพัฒนาคนพิการไทย๑๒ส.ค.๕๘)

**เด็กหัวใจแกร่งพิการไร้แขน!ใจเกินร้อยขอร่วมปั่นเพื่อแม่**

**** ****

เมื่อวันที่ ๑๓ ส.ค. ผู้สื่อข่าวรายงานว่า **โครงการ Bike for Mom ปั่นเพื่อแม่** ที่จะมีขึ้นในวันที่ ๑๖ ส.ค. ที่จะถึงนี้ มีประชาชนจำนวนมากให้ความสนใจเข้าร่วมโครงการ โดยต่างก็เข้าร่วมฝึกซ้อมเตรียมปั่นจักรยานไว้เพื่อเข้าร่วมโครงการ โดยหนึ่งในจำนวนนั้นคือ **ด.ช.วรรธนะ คำอินทร์ หรือน้องทาม อายุ ๑๑ ปี นักเรียนชั้น ป.๕ โรงเรียนวัดหนองนาดงกวาง** ต.หนองกุลา อ.บางระกำ จ.พิษณุโลก **พิการไม่มีแขนทั้ง ๒ ข้างมาแต่กำเนิด แต่สามารถใช้เท้าแทนมือในการวาดภาพ โดยเจ้าตัวมีความตั้งใจในการจะปั่นจักรยานเข้าร่วมโครงการBikeforMomเป็นอย่างมาก“** โดยน้องทาม กล่าวว่า **ถึงแม้ตนจะไร้แขนทั้ง ๒ ข้าง แต่ก็สามารถปั่นจักรยานได้เหมือนเด็กทั่วไป โดยใช้กล้ามเนื้อส่วนหน้าอกช่วยบังคับรถเลี้ยวซ้าย-ขวา และใช้ใต้คางแทนมือประคองแฮนด์รถไว้** ส่วนการเบรกรถนั้น ก็ใช้รองเท้าแตะลากไปกับพื้นดิน เพื่อชะลอความเร็ว และหยุดรถ **ความพิการของตนไม่ได้เป็นอุปสรรคในการดำเนินชีวิตแต่อย่างใด โดยเฉพาะการปั่นจักรยานนั้น ตนมักปั่นจักรยานไปกลับบ้าน และโรงเรียนเป็นระยะทางไปกลับประมาณ ๖๐๐ เมตรทุกวัน** เมื่อช่วงเย็นวันที่ ๑๒ ส.ค.ที่ผ่านมา ทาง อ.บางระกำ ได้จัดกิจกรรมปั่นจักรยาน Bike for Mom ในส่วนของ อ.บางระกำ เป็นระยะทาง ๓๐ กิโลเมตร โดยแม่ของตนได้พาไปร่วมกิจกรรม และสามารถปั่นจักรยานไปกลับได้อย่างสบาย **จึงตั้งใจจะเข้าร่วมกิจกรรมปั่นเพื่อแม่ที่จะจัดขึ้นพร้อมกันทั่วประเทศในวันที่ ๑๖ ส.ค.ด้วย** สำหรับ จ.พิษณุโลก จะจัดขึ้นที่ศาลากลางจังหวัด เพื่อถวายเป็นพระราชกุศลสมเด็จพระนางเจ้าฯพระบรมราชินีนาทเนื่องในโอกาสมหามงคลเฉลิมพระชนมพรรษา๘๓พรรษา๑๒ส.ค.๕๘  
 ด้าน**นางดอกรัก คำอินทร์ แม่ของน้องทาม กล่าวว่า** น้องทามพิการทางแขนมาตั้งแต่กำเนิด แต่มีทางครอบครัวคอยเอาใจใส่ และเลี้ยงดูลูกให้เป็นคนต่อสู้ในการดำเนินชีวิต **ปัจจุบันน้องทามมีความสามารถทั้งการเรียน และมีความสามารถพิเศษในการวาดภาพ ระบายสีจนได้รับรางวัลระดับเขต รวมไปถึงการปั่นจักรยาน** หากน้องทามต้องการไปปั่นจักรยานที่ศาลากลางจังหวัดพิษณุโลกตนและครอบครัวก็พร้อมที่จะเดินทางพาไปร่วมกิจกรรมในวันดังกล่าวด้วย.“(เดลินิวส์ออนไลน์/มูลนิธิพัฒนาคนพิการไทย ๑๓ ส.ค.๕๘)

**ช่างพิการดัดแปลงมอเตอร์ไซค์เพื่อคนพิการ**

** **

**ช่างอินโดนีเซียพิการช่วงล่าง ดัดแปลงมอเตอร์ไซด์สำหรับคนพิการ แม้ไม่มีขาก็สามารถขึ้นไปนั่งบนมอเตอร์ไซค์และขับขี่ได้ซึ่งช่วยทำให้การดำเนินชีวิตของคนพิการในท้องถิ่นสะดวกสบายขึ้น** แม้พิการช่วงล่าง จากอุบัติเหตุระหว่างทำงานจนต้องตัดขาทั้งสองข้างในปี ๑๙๙๗ แต่ **คาตูร์ บัมบัง ช่างซ่อมมอเตอร์ไซค์ชาวอินโดนีเซีย สามารถขี่มอเตอร์ไซค์ไปไหนมาไหนได้ จากการดัดแปลงของเขาเอง และยังออกแบบอีกคันให้กับภรรยาซึ่งพิการเช่นกัน** ก่อนนำไปสู่การผลิตมอเตอร์ไซค์ดัดแปลงออกจำหน่ายให้กับคนพิการคนอื่นๆในอินโดนีเซียโดยมีภรรยาเป็นผู้ช่วย   
 การออกแบบของบัมบัง ช่วยให้คนพิการสามารถลุกจากรถเข็นหรือวีลแชร์ขึ้นไปนั่งบนรถมอร์ไซค์ ภายในเวลาไม่กี่วินาทีก่อนจะขับขี่ออกไปได้ **โดยมีรถพ่วงต่อ ซึ่งมีบานประตูอยู่ท้ายรถเมื่อเปิดออกก็จะเป็นทางลาดให้คนพิการเลื่อนวีลแชร์ขึ้นไปก่อนปิดล็อกให้เข้าที่**  
 **ธุรกิจดัดแปลงรถมอเตอร์ไซค์สำหรับคนพิการของบัมบัง ช่วงแรกลูกค้าก็เป็นคนในท้องถิ่นที่ผ่านมาพบเห็น และบอกต่อปากต่อปาก ก่อนจะกลายเป็นที่รู้จักและเติบโตอย่างรวดเร็ว** หลังจากได้ออกรายการทางโทรทัศน์ของอินโดนีเซีย ด้านภรรยาของบัม บัง กล่าวว่า ตนและสามีรู้สึกภูมิใจมากที่สามารถเป็นส่วนหนึ่งในการช่วยเปลี่ยนแปลงชีวิตเพื่อนคนพิการในอินโดนีเซีย เพราะเคยมีช่วงเวลาที่ยากลำบากมาจึงเข้าใจดี **การดัดแปลงมอเตอร์ไซค์สำหรับคนพิการไม่ใช่เรื่องใหม่** แต่ร้านตนและสามีคิดราคาถูกที่สุดตกประมาณคันละ ๙,๐๐๐-๒๓,๐๐๐ บาท ขึ้นอยู่กับรุ่นรถและความยากง่ายทางเทคนิครวมถึงเหล็กที่นำมาดัดแปลง(krobkruakao.comออนไลน์/มูลนิธิพัฒนาคนพิการไทย ๒๙ ก.ค.๕๘)

**พระราชทาน “เครื่องอักษรเบรลล์” ผลงานนักวิจัยไทยแด่ผู้พิการทางสายตา**

 ของขวัญพระราชทานจากสมเด็จพระเทพรัตนราชสุดาฯ “เครื่องอักษรเบรลล์” ผลงานนักวิจัยไทย แด่ผู้พิการทางสายตาทั่วประเทศ ๒๐๐ เครื่อง **รศ.ดร.วีระพงษ์ แพสุวรรณ ปลัดกระทรวงวิทยาศาสตร์และเทคโนโลยี เข้าเฝ้าทูลละอองพระบาทสมเด็จพระเทพรัตนราชสุดาฯ สยามบรมราชกุมารี** **ทูลเกล้าฯ ถวายเครื่องต้นแบบอักษรเบรลล์ ๒๐ เซลล์ ฝีมือทีมวิศวกรของ สถาบันวิจัยแสงซินโครตรอน (องค์การมหาชน)** เมื่อวันที่ ๒๓ ก.ค.๕๘ณอาคารชัยพัฒนาสวนจิตลดากรุงเทพฯ  
 ในโอกาสนี้ **สมเด็จพระเทพรัตนราชสุดาฯ ได้พระราชทานโอกาสให้สถาบันวิจัยแสงซินโครตรอน ผลิตเครื่องแสดงผลอักษรเบรลล์อีก ๒๐๐ เครื่อง** โดยเสด็จพระราชกุศลเนื่องในวโรกาสที่ทรงเจริญพระชนมายุ ๕ รอบ ๖๐ พรรษา เพื่อเป็นของขวัญพระราชทานแก่โรงเรียนคนตาบอดทั่วประเทศอีกด้วย  (ASTVผู้จัดการออนไลน์/มูลนิธิพัฒนาคนพิการไทย๑๙ส.ค.๕๘)

**หนุนตั้งศูนย์การเรียนคนพิการ**

**พล.ร.อ.ณรงค์ พิพัฒนาศัย รมว.ศึกษาธิการ เปิดเผยว่า** การประชุมคณะกรรมการส่งเสริมการจัดการศึกษาสำหรับคนพิการ ครั้งที่ ๒/๒๕๕๘ ที่ประชุมได้เห็นชอบร่างกฎกระทรวง **ว่าด้วยสิทธิการจัดการศึกษาในศูนย์การเรียนเฉพาะความพิการ เพื่อเปิดโอกาสและสนับสนุนให้บุคคล** ครอบครัว ชุมชน องค์กรเอกชน องค์กรปกครองส่วนท้องถิ่น องค์กรวิชาชีพ สถาบันศาสนา สถานประกอบการ โรงพยาบาลสถาบันทางการแพทย์ สถานสงเคราะห์ **และสถาบันทางสังคมอื่น ที่มีความพร้อม เป็นผู้จัดการศึกษาในรูปแบบศูนย์การเรียนเฉพาะความพิการได้** โดยได้รับสิทธิประโยชน์ด้านเงินอุดหนุน สิ่งอำนวยความสะดวก สื่อบริการ และความช่วยเหลืออื่นใดจากรัฐ องค์กรปกครองส่วนท้องถิ่น หรือ องค์กรเอกชนอื่น สำหรับการจัดการศึกษา

“ที่ผ่านมามีปัญหาว่าถึงแม้จะกฎหมายให้สามารถทำได้ โดยเฉพาะ พ.ร.บ.การศึกษาแห่งชาติ ที่มีการพูดถึงการจัดการศึกษาสำหรับผู้พิการ แต่ก็ไม่ได้ระบุรายละเอียดของการจัดตั้งศูนย์การเรียนเฉพาะความพิการที่ชัดเจน ดังนั้น **เมื่อมีผู้จัดการศึกษาที่ประสงค์จะจัดตั้งศูนย์การเรียนฯ ไปยื่นขอจัดตั้ง เจ้าหน้าที่ก็มักไม่แน่ใจว่าสามารถทำได้หรือไม่** เพราะไม่มีหลักปฏิบัติดังนั้น เมื่อมีร่างกฎกระทรวงนี้ออกมาแล้ว ทำให้มีข้อกำหนดและคุณสมบัติในการจัดตั้งศูนย์การเรียนเฉพาะความพิการอย่างชัดเจน ซึ่งเป็นการส่งเสริมให้ผู้มีความพร้อมมาร่วมจัดตั้งศูนย์การเรียนเฉพาะความพิการให้มากขึ้น และอย่างน้อยก็เป็นการแบ่งเบาภาระของทางราชการในการดูแลคนพิการด้วย เนื่องจากปัจจุบันที่มีอยู่แล้ว ๒๐๐ กว่าศูนย์ทั่วประเทศ ยังไม่สามารถให้บริการคนพิการได้อย่างทั่วถึง”รมว.ศึกษาธิการกล่าว.(เดลินิวส์ออนไลน์/มูลนิธิพัฒนาคนพิการไทย ๑๙ ส.ค.๕๘)

**ปิดฉากเมล์-รถไฟฟรี ลดครึ่งราคาเฉพาะคนแก่-พิการ-เด็กต่ำกว่า ๑๒**

 **ปิดฉากเมล์-รถไฟฟรี ลดภาระรัฐบาล ปรับเกณฑ์ลดหย่อน ๕๐% เฉพาะผู้สูงอายุ คนพิการ ทหารผ่านศึก และเด็กอายุไม่เกิน ๑๒ ส่วนนักเรียนม.๓ ลงไป จ่าย ๑ใน ๓ ระดับม.ปลายขึ้นไป จ่าย ๒ ใน ๓ คาดเริ่ม ๑ พ.ย.ปีนี้...**

นายพงษ์ไชย เกษมทวีศักดิ์ รองปลัดกระทรวงคมนาคม เปิดเผยว่า **หลัง ครม. ๒๗ ม.ค.๒๕๕๘ มีมติ เห็นชอบขยายระยะเวลามาตรการรถเมล์ฟรี รถไฟฟรี ออกไปอีก ๖ เดือน ตั้งแต่ ๑ ก.พ.-๓๑ ก.ค. ๒๕๕๘** โดยมอบหมายให้กระทรวงคมนาคม ร่วมกับกระทรวงการคลัง และกระทรวงพลังงาน เร่งพิจารณาหามาตรการใหม่เพื่อช่วยเหลือกลุ่มเป้าหมายจริงๆ เพื่อลดภาระค่าใช้จ่ายที่รัฐบาลต้องสนับสนุน โดยขณะนี้ได้ข้อสรุปมาตรการลดภาระค่าครองชีพของประชาชนผู้มีรายได้น้อยแล้ว **โดยจากเดิมที่ให้ฟรีทุกกลุ่มสามารถใช้บริการรถเมล์จำนวน ๘๐๐ คันใน ๗๓ เส้นทาง และรถไฟฟรี ชั้น ๓ จำนวน ๑๖๔ ขบวน เป็นรถเมล์ ๑,๕๑๙ คัน ในทุกเส้นทางของ ขสมก. และรถไฟชั้น๓จำนวน๑๗๒ขบวน**        ทั้งนี้ **แบ่งเป็นกลุ่มผู้ได้รับบริการฟรี ๒ ส่วน เป็นกลุ่มผู้ที่ได้รับการยกเว้นเดิมตามกฎหมายว่าด้วยการขนส่งทางบก คือ เจ้าหน้าที่ในเครื่องแบบ เช่น** ตำรวจ, ผู้ถือบัตรอนุญาตในส่วนของผู้ประกอบการเอง, พระภิกษุ สามเณร และ**ส่วนของผู้ได้รับลดหย่อนครึ่งราคา ๕๐% คือ ผู้สูงอายุ คนพิการ ทหารผ่านศึก, กลุ่มนักเรียนตั้งแต่มัธยมศึกษาปีที่ ๓ ลงไป ลดหย่อนโดยจ่าย ๑ ใน ๓ และนักเรียนตั้งแต่มัธยมศึกษาปีที่ ๓ ขึ้นไป รวมถึงนักศึกษา ลดหย่อนโดยจ่าย ๒ ใน ๓** ซึ่งรัฐบาลไม่ต้องรับภาระการลดหย่อนนี้ตามข้อกำหนดทางกฎหมาย โดย ขสมก.จะรับภาระตามเดิม ส่วนภาครัฐจะรับภาระในส่วนของผู้มีรายได้น้อยกว่า ๓,๖๓๒ บาทต่อเดือน เด็กอายุไม่เกิน ๑๒ ปี หรือตั้งแต่ชั้นประถมศึกษาลงไป ซึ่งจะได้รับลดหย่อน ๕๐% โดยพล.อ.อ.ประจิน จั่นตอง รัฐมนตรีว่าการกระทรวงคมนาคมได้อนุมัติแนวทางดังกล่าวแล้ว **เนื่องจากมาตรการรถเมล์ฟรี รถไฟฟรี จะหมดอายุในวันที่ ๓๑ ก.ค.๒๕๕๘**

“มาตรการที่ปรับใหม่นี้ **ลดภาระการอุดหนุนงบประมาณจากภาครัฐ สามารถประหยัดงบ ๖๔% หรือ ๒,๔๐๐ ล้านบาทต่อปี หรือ ๒๐๐ ล้านบาทต่อเดือน** โดยคำนวณจากมาตรการฟรีเดิมที่รัฐต้องอุดหนุน ๓๐๙ ล้านบาทต่อเดือนหรือ ๓,๗๐๐ ล้านบาทต่อปี โดยจะเหลือการอุดหนุนที่ ๑,๓๐๘ ล้านบาทต่อปี หรือ ๑๐๙ ล้านบาทต่อเดือน”  
        อย่างไรก็ตาม การดำเนินงานตามมาตรการใหม่ จะมีการประชาสัมพันธ์ข้อมูลกับประชาชน และมีการลงทะเบียนบัตรแสดงตนผู้มีรายได้น้อย พร้อมรายละเอียดอื่นๆ **จึงจำเป็นต้องขอครม.ขยายอายุมาตรการรถเมล์ฟรี รถไฟฟรีเดิมออกไปอีก ๓ เดือน นับตั้งแต่วันที่ ๑ ส.ค.-๓๑ ต.ค. ๒๕๕๘** โดยมั่นใจว่าจะสามารถขึ้นทะเบียนผู้มีรายได้น้อยได้ครบถ้วน และ**เริ่มใช้มาตรการใหม่ได้ตั้งแต่ วันที่ ๑ พ.ย. ๒๕๕๘ นี้เป็นต้นไป.** (ไทยรัฐออนไลน์/มูลนิธิพัฒนาคนพิการไทย ๒๕ ก.ค.๕๘)

**แขนเทียมเลโก้ เติมความสุขให้เด็กพิการ**

** **

ที่ประเทศสวีเดน ก็**มีการนำตัวต่อเลโก้ ซึ่งเป็นของเล่นชิ้น โปรดของเด็ก ๆ มาใช้เป็นส่วนประกอบของนวัตกรรมเพื่อคนพิการกันมากขึ้นล่าสุด นำมาพัฒนาเป็นแขนเทียมสร้างรอยยิ้มให้เด็กพิการ**

แขนเทียมนี้มีชื่อว่า "**IKO Creative Prosthetic System**" พัฒนาขึ้นโดย คาร์ลอส ตอร์เรส นักออกแบบชาวโคลัมเบียร่วมกับทีมนักพัฒนาและวิจัยแห่ง Lego Future Lab ประเทศเดนมาร์ก และองค์กรฟื้นฟูสมรรถภาพทางร่างกายในโคลัมเบีย **โดยมีจุดประสงค์เพื่อให้เด็กพิการได้แสดงความคิดสร้างสรรค์และถ่ายทอดจินตนาการผ่านทางตัวต่อเลโก้ในการปรับแต่งแขนเทียมของตัวเองในรูปแบบต่าง ๆ ได้ตามใจชอบ**

**แขนเทียมนี้ประกอบด้วย ๓ ส่วนหลักที่นำมาประกอบกัน** คือ **ส่วนแรก** (ส่วนที่ติดกับแขน) จะเป็นชิ้นส่วนอินเตอร์เฟซประกอบด้วยแบตเตอรี่, หน่วยประมวลผลและเซ็นเซอร์ควบคุม ๒ ตัวที่จะจับการเคลื่อนไหวของแขนส่วนบนและ**ส่งสัญญาณไปยังส่วนที่สอง (ส่วนกลาง)** ซึ่งมีส่วนประกอบหลักคือ มอเตอร์ที่จะรับสัญญาณและ**สั่งงานการเคลื่อนไหว ของส่วนสุดท้าย คือส่วนของมือ** ซึ่งเป็นส่วนที่เด็ก ๆ สามารถใช้ตัวต่อเลโก้ต่อเป็นรูปแบบตามต้องการได้นั่นเอง เรียกได้ว่าสามารถใช้เป็นแบบแขนเทียมแบบปกติ หรือจะปรับเปลี่ยนให้เป็นของเล่นก็ได้

**นับว่าเป็นแขนเทียมที่ไม่ได้เป็นเพียงแค่สิ่งเติมเต็มสิ่งที่ขาดหายไปให้กับเด็กพิการเท่านั้น แต่ยังช่วยสร้างความสุขรอยยิ้ม และเสียงหัวเราะร่วมกับเด็กปกติคนอื่น ๆ** ได้อีกด้วย (krobkruakao.comออนไลน์/มูลนิธิพัฒนาคนพิการไทย ๒๗ ก.ค.๕๘)

**เอื้อคนพิการ! ปี′๖๐ ไฟจราจรจะมีเสียงพูดด้วย**

**** นายสุธน อาณากุล รองผู้อำนวยการสำนักการจราจรและขนส่ง กรุงเทพมหานคร (กทม.) เปิดเผยถึง **ความคืบหน้าโครงการเพิ่มไฟเขียวไฟแดงมีเสียงสำหรับคนพิการทางสายตาเดินข้ามถนน จำนวน ๒๒๐ ทางข้าม** ว่า ขณะนี้ได้รับงบประมาณมาแล้ว ๒,๗๘๓,๐๐๐ บาท จากวงเงินงบประมาณที่ขอไว้ ๑๑ ล้านบาท จากนี้จะออกแบบพัฒนาอุปกรณ์อิเล็กทรอนิกส์เพื่อให้เชื่อมต่อศูนย์ควบคุมสัญญาณไฟจราจรได้ จากนั้นจะประกวดราคาหาผู้รับจ้าง คาดว่าจะเริ่มติดตั้งได้ประมาณต้นปี ๒๕๖๐ พื้นที่ที่จะนำไปติดตั้งก่อน อาทิ แยกชิดลม แยกราชประสงค์ และถนนราชดำเนินตลอดแนว ซึ่งเป็นพื้นที่ที่มีนักท่องเที่ยวจำนวนมาก  
 นายสุธน กล่าวว่า ที่ผ่านมาได้ติดตั้งสัญญาณไฟจราจรทางข้ามถนนชนิดกดปุ่มมาแล้ว โดยมีตัวเลขนับถอยหลังในพื้นที่ที่มีการจราจรหนาแน่น ๒๑๖ แห่ง แต่สำหรับ**นโยบายไฟเขียวไฟแดงมีเสียงสำหรับคนพิการทางสายตาข้ามถนนตามแยกนี้เป็นการพัฒนาระบบเพิ่มเติม**เพื่อเชื่อมต่อกับตู้ควบคุมสัญญาณไฟจราจรของเจ้าหน้าที่ตำรวจ เพื่อติดตั้งในจุดทางแยกต่างๆ **ในการอำนวยความสะดวก ให้กับคนพิการทางสายตาเพื่อให้มีความปลอดภัยมากขึ้น** ปัญหาที่พบคือการจราจรส่วนใหญ่จะให้รถที่เลี้ยวซ้ายผ่านได้ตลอด จึงอาจทำให้เกิดความไม่ปลอดภัยสำหรับคนพิการทางสายตาที่จะข้ามทาง ซึ่ง กทม.อาจต้องใช้วิธีการติดตั้งป้ายแจ้งเตือนก่อนถึงแยกไฟแดงที่ติดตั้งระบบดังกล่าวเพื่อแจ้งให้ผู้ขับขี่ได้รับทราบ (มติชนออนไลน์/มูลนิธิพัฒนาคนพิการไทย ๖ ส.ค.๕๘)

**เชิญคนพิการสมัครงาน**

**บริษัท เอซีเอส เซอร์วิสซิ่ง จำกัด (AEON GROUP)** ที่อยู่ อาคารโมเดอร์นฟอร์มทาวเวอร์ ชั้น ๑๑ ถ.ศรีนครินทร์ (ใกล้แยกพัฒนาการ) กรุงเทพมหานคร **รับพนักงานธุรการ / เจ้าหน้าที่เร่งรัดหนี้สิน จำนวนหลายอัตรา** รายละเอียดงาน ทำหน้าที่โทรศัพท์ติดต่อประสานงานกับลูกค้า , งานด้านเอกสาร คุณสมบัติ พิการทางด้านร่างกาย เพศชาย/หญิง อายุ ๑๘ ปีขึ้นไป สามารถให้งานคอมพิวเตอร์ และโทรศัพท์พื้นฐานได้ เงินเดือน รายได้เฉลี่ย ๑๕,๐๐๐ บาทขึ้นไป สวัสดิการ มีค่าอินเซนทีฟ คอมมิชชั่น เบี้ยขยัน OT โบนัสประจำปี และสวัสดิการอื่นๆ **ติดต่อ...** โทรศัพท์ ๐๒-๗๖๙-๖๑๗๑ อีเมล์ [darutb@acsservicing.co.th](mailto:darutb@acsservicing.co.th)

**บริษัท กรุงเทพสกรีน จำกัด** ที่อยู่ ๖๒ ถนนพระรามที่ ๒  แขวงท่าข้าม  เขตบางขุนเทียน กรุงเทพมหานคร  ๑๐๑๕๐ **รับพนักงานคนพิการ จำนวน ๒ อัตรา** คุณสมบัติ พิการเพศชาย/หญิง อายุ ๑๘ ปีขึ้นไป เป็นผู้มีมนุษยสัมพันธ์ดี คิดเชิงบวก ละเอียด รอบคอบ ซื่อสัตย์ อดทนและมีความรับผิดชอบสูง สามารถเริ่มงานได้ทันที สวัสดิการ กิจกรรมนันทนาการ การปรับค่าจ้างประจำปี เงินช่วยเหลือ งานแต่งงาน เงินช่วยเหลืองานฌาปนกิจสงเคราะห์ พ่อแม่ ครอบครัว ส่งเสริมการฝึกอบรมพัฒนาความรู้ **ติดต่อ...** ฝ่ายทรัพยากรบุคคล โทรศัพท์ ๐๒-๔๑๖-๓๓๗๕ ต่อ ๑๐๕,๑๑๘ แฟกซ์ ๐๒-๔๑๖๑๙๑๒ อีเมล์ [bangkokscreen\_135@trustmail.jobthai.com](mailto:bangkokscreen_135@trustmail.jobthai.com)

**บริษัท เมดิทอป จำกัด** ที่อยู่ ๓๓๔ ซ.ลาดพร้าว ๗๑ (สังคมสงเคราะห์เหนือ ๑) ถนนลาดพร้าว  แขวงคลองเจ้าคุณสิงห์  เขตวังทองหลาง กรุงเทพมหานคร  ๑๐๓๑๐ **รับเจ้าหน้าที่ประจำสำนักงาน จำนวน ๓ อัตรา** คุณสมบัติ พิการทางการเคลื่อนไหว เพศชาย/หญิง วุฒิ ม.๖ ขึ้นไป สามารถใช้คอมพิวเตอร์ได้ มีความรับผิดชอบต่องานที่ได้รับมอบหมาย สวัสดิการ ประกันสุขภาพ ประกันอุบัติเหตุ และประกันชีวิต ประกันสังคม กองทุนสำรองเลี้ยงชีพ ยูนิฟอร์ม โบนัส ฯลฯ **ติดต่อ...** ฝ่ายทรัพยากรและบุคคล โทรศัพท์ ๐๒-๙๓๓-๑๑๓๓ ต่อ ๒๕๒ แฟกซ์ ๐๒-๙๓๓-๐๘๑๑-๒ อีเมล์ [meditopthailand\_60@trustmail.jobthai.com](mailto:meditopthailand_60@trustmail.jobthai.com)

**บริษัท ไร้ท์ทันเน็ลลิ่ง จำกัด สาขาสำนักงานใหญ่**  ที่อยู่ เลขที่ ๒๙๒ หมู่ ๔ ต.บางบ่อ อ.บางบ่อ จ.สมุทรปราการ ๑๐๕๖๐ **รับเจ้าหน้าที่บัญชี จำนวน ๑ อัตรา** คุณสมบัติ พิการทางการได้ยินหรือสื่อความหมาย เพศชาย/หญิง อายุ ๒๕-๔๐ ปี วุฒิปริญญาตรี มีประสบการณ์การทำงาน ๒ ปี สวัสดิการ ประกันสังคม ค่าอาหาร เงินกู้ยืม ที่พักใกล้ที่ทำงาน ฯลฯ **ติดต่อ...** คุณธีรยุทธ ชูศิลป์ โทรศัพท์ ๐๒-๓๑๓๔๘๔๘ อีเมล์ [areerat\_s@rtco.co.th](mailto:areerat_s@rtco.co.th)

**บริษัท โอวาทโปรแอนด์ควิก จำกัด** ที่อยู่ ต.คลองกุ่ม อ.บึงกุ่ม จ.กรุงเทพมหานคร **รับแม่บ้าน / พ่อบ้าน จำนวน ๔ อัตรา** รายละเอียดงาน สามารถทำงานแม่บ้านได้ เช่น รดน้ำต้นไม้ เดินเอกสารในออฟฟิตได้ เป็นต้น คุณสมบัติ คนพิการทุกประเภท เพศชาย/หญิง สวัสดิการ ประกันสังคม เงินช่วยเหลือกรณีวันแรงงานแห่งชาติ การฝึกอบรมในบริษัท ส่วนลดในการซื้อผลิตภัณฑ์ของบริษัท วันหยุดพักผ่อน และ เงินเบิกค่าใช้จ่ายและอุปกรณ์ **ติดต่อ...** คุณสุชาติ โอวาทวรรณสกุล โทรศัพท์ ๐๒-๙๐๗๔๔๗๒ อีเมล์ [monrudee1858@gmail.com](mailto:monrudee1858@gmail.com)

**บริษัท วิริยะประกันภัย จำกัด (มหาชน) สาขาสำนักงานใหญ่** ที่อยู่ เลขที่ ๑๒๑/๗, ๑๒๑/๑๔-๒๓, ๑๒๑/๒๕-๒๘, ๑๒๑/๑๐๔ หมู่บ้านชั้น ๒-๖ ถ.ถนนรัชดาภิเษก ต.ดินแดง อ.ดินแดง จ.กรุงเทพมหานคร ๑๐๔๐๐ **รับเจ้าหน้าที่ธุรการ จำนวน ๑ อัตรา** รายละเอียดงาน จัดเรียงเอกสาร บันทึกข้อมูลลงในระบบ เตรียมจัดส่งเอกสารไปยังหน่วยงานต่างๆ ตรวจสอบเอกสาร คุณสมบัติ พิการทางการสื่อสาร สามารถพูดได้บ้าง เพศชาย/หญิง อายุ ๒๐-๓๐ ปี วุฒิ ปวส. สวัสดิการ ประกันสังคม แพทย์และพยาบาลประจำ การฝึกอบรมในบริษัท การฝึกอบรมนอกบริษัท ส่วนลดในการซื้อผลิตภัณฑ์ของบริษัท วันหยุดพักผ่อน เงินกู้ยืม กองทุนเงินทดแทน ประกันชีวิต โบนัสประจำปี ชุดยูนิฟอร์ม และ เบี้ยเลี้ยงออกต่างจังหวัด **ติดต่อ...** [**คุณอรกานต์ ตะเภาทอง**](http://jobpwdthai.org/person/746) โทรศัพท์ ๐๒-๒๓๙๑๖๒๘ อีเมล์ [jobs@viriyah.co.th](mailto:jobs@viriyah.co.th)

**บริษัท ทรูทัช จำกัด** ที่อยู่ อาคารซีพีทาวเวอร์ ๒ ชั้น ๑๒ ถนนรัชดาภิเษก เขตดินแดง กรุงเทพ ๑๐๔๐๐ **รับเจ้าหน้าที่รับโทรศัพท์ จำนวน ๑๕ อัตรา** คุณสมบัติ พิการทางด้านร่างกายหรือการเคลื่อนไหว เพศชาย/หญิง อายุ ๒๒ ปีขึ้นไป วุฒิปริญญาตรี สามารถรับโทรศัพท์ และใช้คอมพิวเตอร์ได้ สวัสดิการ ค่าล่วงเวลา ประกันสุขภาพ ฯลฯ **ติดต่อ...** คุณพรชัย อัคราสรณีย์ โทรศัพท์ ๐๒-๙๐๐-๙๑๒๓ , ๐๒-๖๔๒-๑๗๖๖ อีเมล์ [trex\_kmitl@hotmail.com](mailto:trex_kmitl@hotmail.com)

**บริษัท บีเฮ้าส์ จำกัด** ที่อยู่ ๑๙๕/๑๗-๒๑ ซอยพหลโยธิน ๓๒ แขวงเสนานิคม เขตจตุจักร กรุงเทพ ๑๐๙๐๐ **รับพนักงานเย็บจักร จำนวน ๒ อัตรา** รายละเอียดงาน เย็บสินค้าตาม ORDER คุณสมบัติ พิการทางการได้ยิน (หูหนวก หูตึง) สามารถสื่อสารได้บ้าง เพศชาย/หญิง อายุ ๑๘ ปีขึ้นไป สามารถใช้จักรอุตสาหกรรมได้ มีความซื่อสัตย์ อดทน ตั้งใจทำงาน สามารถเดินทางมาทำงานด้วยตนเองได้ สวัสดิการ โบนัส ประกันสังคม ค่าครองชีพ วันลาพักผ่อนประจำปี เลี้ยงสังสรรค์ประจำปี ตรวจสุขภาพประจำปี ท่องเที่ยว **ติดต่อ...** กุลธนัท เกตุรวม โทรศัพท์ ๐๒-๕๖๑๓๙๔๐-๓ อีเมล์ [person@beehouseintl.com](mailto:person@beehouseintl.com)

**บริษัท บีเจ ยีนส์ จำกัด** ที่อยู่ ๘ ซอยอ่อนนุช ๔๙ แขวงสวนหลวง เขตสวนหลวง กรุงเทพมหานคร **รับพนักงานตัดเส้นด้าย จำนวน ๔ อัตรา** รายละเอียด ตัดเส้นด้าย ด้านการผลิต คุณสมบัติ คนพิการ เพศชาย/หญิง สามารถดูแลตนเองได้ สวัสดิการ เบี้ยขยัน,ประกันสังคม,ชุดยูนิฟอร์ม **ติดต่อ...** คุณเจนจิรา โทรศัพท์ ๐๒๓-๒๒๒๙๐๐ แฟกซ์ ๐๒-๓๒๒๒๘๙๗ อีเมล์ [janejira@bj-jeans.com](mailto:janejira@bj-jeans.com)

**The Black Tie Service สาขา Service** ที่อยู่ ๑๘ Kitpanit Buidling, 4th floor, Room ๔๐๗, Suriwongse, Bangrak, Bangkok, ๑๐๕๐๐ สถานที่ทำงาน ถนนสุริยวงศ์ เดินทางสะดวก BTS ศาลาแดง และ MRT สีลม ตึกอยู่ติดถนนใหญ่ **รับพนักงานบริการลูกค้า จำนวน ๓ อัตรา** คุณสมบัติ คนพิการ เพศชาย/หญิง อายุ ๓๐-๔๐ ปี วุฒิปริญญาตรี มีประสบการณ์ไม่น้อยกว่า ๕ ปี รายละเอียดเพิ่มเติม ดังนี้ ๑.จบ. ปวส หรือ ป. ตรี ด้านภาษา การโรงแรม การท่องเที่ยว บริหารธุรกิจ ธุรกิจการบิน ๒. สามารถใช้ภาษาอังกฤษได้ในระดับดี มีคะแนน TOEIC จะพิจารณาเป็นพิเศษ ๓. สามารถทำงานได้ในช่วงเวลา ๑๘.๐๐ - ๕ หรือ ๒๑.๐๐ - ๙.๐๐ โมงเช้า หยุด สองวัน ต่อสัปดาห์ สามารถสลับกะกลางวันได้บ้าง ๔. มีประสบการณ์อย่างน้อย ๒ ปี ในด้านงานบริการ งานท่องเที่ยว สายการบิน ธุรกิจลีมูซีน งาน Call center และธุรกิจบริการ ๕. สามารถใช้โปรแกรมคอมพิวเตอร์ได้เป็นอย่างดี ๖. มีทักษะในการสนทนาโทรศัพท์ ๗. ยินดีรับนักศึกษาจบใหม่ ที่ผ่านการฝึกงานในสายงานบริการ เช่น สายการบินและโรงแรม หน้าที่ : ทำ Booking ด้านการจองโรงแรม สปา รถลีมูซีน และบริการด้านอื่น ๆ ที่ลูกค้า ต้องการ สวัสดิการ ประกันสังคม งานเลี้ยงครบรอบปีบริษัท การฝึกอบรมนอกบริษัท วันหยุดพักผ่อน ประกันชีวิต ประกันสุขภาพ โบนัสประจำปี ค่าเดินทาง เบี้ยเลี้ยงออกต่างจังหวัด เบี้ยขยัน และ คอมมิสชั่น **ติดต่อ...** [คุณจักรพันธ์ รัตนเพชร](http://jobpwdthai.org/person/2008) โทรศัพท์ ๐๘๗-๕๙๙๖๗๒๘ อีเมล์ [jakkapan.r@theblactie-service.com](mailto:jakkapan.r@theblactie-service.com) เว็บไซต์ [www.theblacktie-service.com](http://www.theblacktie-service.com)

**บริษัท ฮอทพอท จำกัด (มหาชน) สาขาสำนักงานใหญ่** ที่อยู่ เลขที่ ๓๕๐ ซ.รามอินทรา ๒๐ ถ.รามอินทรา อ.บางเขน(เมือง) จ.กรุงเทพมหานคร ๑๐๒๓๐ สถานที่ปฏิบัติงาน ฮอทพอทสาขาทั่วประเทศ สาขาละ ๒ อัตรา **รับพนักงานปฏิบัติการ (งานครัว) จำนวนมาก** รายละเอียดงาน รับผิดชอบงานจัดเตรียมอาหารเพื่อให้ทันต่อความต้องการของลูกค้า - รับผิดชอบงานดูแลความเรียบร้อยภายในครัว ทำความสะอาด และจัดเก็บภาชนะ คุณสมบัติ คนพิการที่สามารถช่วยเหลือตนเองได้ เพศชาย/หญิง ไม่จำกัดวุฒิการศึกษา สวัสดิการ ประกันสังคม งานกีฬาสี งานเลี้ยงครบรอบปีบริษัท การฝึกอบรมในบริษัท การฝึกอบรมนอกบริษัท วันหยุดพักผ่อน เงินช่วยเหลือการเสียชีวิต เงินกู้ยืม ของขวัญวันปีใหม่ กองทุนเงินทดแทน คอมมิสชั่น เงินช่วยเหลือการสมรส และ ของขวัญวันเกิด **ติดต่อ...** [Recruit Hotpot](http://jobpwdthai.org/person/2011) โทรศัพท์ ๐๙๑-๕๔๕๒๕๓๐ อีเมล์ [hrd@hotpot.co.th](mailto:hrd@hotpot.co.th)

**สปา ออฟฟิต ซัพพลายส์**  ที่อยู่ ๒๒๗ ซอยอ่อนนุช๗๐/๑ ถนนอ่อนนุช แขวงประเวศ เขตประเวศ กรุงเทพฯ ๑๐๒๕๐ **รับช่างเทคนิคปริ้นเตอร์ จำนวน ๑ อัตรา** รายละเอียดงาน วิเคราะห์อาการเสียของสินค้าที่ส่งเคลมจากลูกค้า ซ่อมเครื่อง Printer ติดตั้ง Ink tank และอื่นๆ ที่ได้รับมอบหมาย คุณสมบัติ คนพิการทางด้านร่างกายหรือการเคลื่อนไหว สามารถเดินได้ เพศชาย/หญิง อายุ ๒๓ ปีขึ้นไป สวัสดิการ วันหยุดประจำปี , ท่องเที่ยวประจำปี, เสื้อฟอร์ม **ติดต่อ...** นางสาวสุชญา กล่อมภิรมย์ โทรศัพท์ ๐๒-๓๒๑-๕๘๐๐,๐๙๐-๔๐๙-๓๘๓๘ อีเมล์ [suchaya@spa-office.com](mailto:suchaya@spa-office.com)

**บริษัท ทรู ทัช จำกัด** ที่อยู่ ๑,๓,๕,๗ อาคาร Cp๒ แขวงดินแดง เขตดินแดง กรุงเทพฯ ๑๐๔๐๐ **รับบริการลูกค้าทางโทรศัพท์ Customer service agent (callcenter) จำนวน ๑๐ อัตรา** รายละเอียดงาน รับสายลูกค้าทางโทรศัพท์ กรณีลูกค้าโทรเข้ามาสั่งอาหาร คุณสมบัติ พิการทางด้านร่างกายหรือการเคลื่อนไหว สามารถเดินได้ เพศชาย/หญิง อายุ ๑๘-๓๕ ปี วุฒิม.๓ - ปริญญาตรี ขึ้นไป ทุกสาขา สามารถพิมพ์ดีดโดยโดยใช้มือและใช้งานคอมพิวเตอร์ได้ พิมพ์ดีดได้ทั้งภาษาไทยและภาษาอังกฤษ น้ำเสียงไพเราะ สุภาพ ทำงานเป็นกะได้ สวัสดิการ เงินเดือนประจำ ประกันสังคม ประกันสุขภาพ เบี้ยขยัน+โอที เงินพิเศษ(โบนัส) ประกันชีวิตกลุ่ม ลาพักผ่อนประจำปี และอื่นๆ **ติดต่อ...** Wanwisa Tamun โทรศัพท์ ๐๒-๖๙๙-๕๐๘๒,๐๒-๖๙๙-๕๐๖๘,๐๘๒-๙๙๓-๙๕๔๐ อีเมล์ [wanwisa\_tam@truecorp.co.th](mailto:wanwisa_tam@truecorp.co.th)

**บริษัท คอสโม กรุ๊ป จำกัด (มหาชน) สาขาพระโขนง** ที่อยู่ ๒๐ ซ.สุขุมวิท๙๗-๙๗/๑ ถ.สุขุมวิท ต.บางจาก อ.พระโขนง จ.กรุงเทพมหานคร ๑๐๒๖๐ **รับพนักงานฝ่ายผลิต จำนวน ๒๐ อัตรา** รายละเอียดงาน ผลิตกล่องบรรจุภัณฑ์และชิ้นส่วนนาฬิกา คุณสมบัติ พิการทางการมองเห็นหรือ พิการทางด้านร่างกายหรือการเคลื่อนไหว เพศชาย/หญิง อายุไม่เกิน ๓๕ ปี สวัสดิการ ประกันสังคม โบนัสประจำปี staff party ชุดยูนิฟอร์ม ค่าเดินทาง รถรับส่งประจำทาง และ เบี้ยขยัน ฯลฯ **ติดต่อ...** คุณอริสา อินทวาศ โทรศัพท์ ๐๒-๓๑๑๒๑๓๑ อีเมล์ [recruit@cosmo.co.th](mailto:recruit@cosmo.co.th)

**บริษัท รอยัล พรีเชียส อโกร จำกัด** ที่อยู่ เลขที่ ๙๙ หมู่ ๑๕ ต.ศาลาลอย อ.ท่าเรือ จ.พระนครศรีอยุธยา ๑๓๑๓๐ **รับพนักงานทำความสะอาด จำนวน ๑ อัตรา** รายละเอียดงาน ทำความสะอาดพื้นที่สำนักงาน คุณสมบัติ พิการที่สามารถช่วยเหลือตนเองได้ เพศชาย-หญิง อายุระหว่าง ๒๐-๔๕ ปี สามารถอ่านออก-เขียนได้ สวัสดิการ ประกันสังคม โบนัสประจำปี ชุดยูนิฟอร์ม เบี้ยเลี้ยงออกต่างจังหวัด เบี้ยขยัน เงินท่องเที่ยวประจำปี และ ที่พักใกล้ที่ทำงาน ฯลฯ **ติดต่อ...** คุณประไพพรรณ มานะธัญญา โทรศัพท์ ๐๓๕-๒๖๗๑๐๔ โทรสาร ๐๓๕-๒๖๗๐๙๖ อีเมล์ [hum๐2@rpa-rice.com](mailto:hum๐2@rpa-rice.com)

**บริษัท ฟูจิทรานส์ จำกัด** ที่อยู่ ๕๐๙/๔ ม.๓  ตำบลหนองขาม  อำเภอศรีราชา จังหวัดชลบุรี  ๒๐๑๑๐ **รับพนักงานทั่วไป จำนวน ๑๐ อัตรา** คุณสมบัติ คนพิการที่สามารถช่วยเหลือตนเองได้ เพศชาย/หญิง อายุ ๒๑-๓๕ ปี วุฒิ ม. ๓ ขึ้นไป สวัสดิการ ประกันชีวิตและอุบัติเหตุกลุ่ม ค่าอาหารกลางวัน ค่าอาหาร OT ชุดพนักงาน งานเลี้ยงประจำปี รางวัลสำหรับพนักงานอายุงาน ๑๐ ปี โบนัส เบี้ยขยัน อื่นๆ **ติดต่อ...** คุณนฤพนธ์ โทรศัพท์ ๐๓๓-๐๐๘-๑๗๑ -๕ ต่อ ๒๓๘ อีเมล์ [fujitrans\_12@trustmail.jobthai.com](mailto:fujitrans_12@trustmail.jobthai.com)

**บริษัท ทรูคอร์ปอเรชั่น จำกัด (มหาชน)** ที่อยู่ L๔,FG๐๙, MBK, ๔๔๔ ถนน พญาไท เขต ปทุมวัน กรุงเทพมหานคร ๑๐๓๓๐ สถานที่ปฏิบัติงาน อาคารทรู ทาวเวอร์  ๒ ถนนพัฒนาการ **รับ ๑. พนักงานให้บริการลูกค้า จำนวน ๑ อัตรา** ลักษณะงาน ให้บริการลูกค้า mobile enquiry  สมัคร บริการ Content download , SMS และให้คำปรึกษาเกี่ยวกับการบริการต่างๆ   แก่ลูกค้าผ่านช่องทาง Email, Chat คุณสมบัติ พิการทางการได้ยิน เพศชาย/หญิง วุฒิปริญญาตรี มีความสามารถใช้ภาษามือไทยและภาษาไทยได้เป็นอย่างดี  มีความสามารถอ่าน-เขียน ภาษาอังกฤษได้ในระดับพอใช้ สามารถใช้งานคอมพิวเตอร์เบื้องต้น และมีทักษะการพิมพ์ดีดภาษาไทย๒๕ คำ/นาทีและภาษาอังกฤษ ๒๐ คำ   **๒. พนักงาน CM Representative จำนวน ๑๐ อัตรา** ลักษณะงาน ให้บริการ ลูกค้า รับสาย (inbound) หรือ โทรศัพท์ติดต่อ (outbound) ลูกค้าบุคคลธรรมดา เพื่อขอยืนยันข้อมูลการเปิดใช้บริการหมายเลขใหม่ True Move H คุณสมบัติ พิการทางด้านร่างกาย สามารถเดินได้ เพศชาย/หญิง วุฒิปวช. หรือเทียบเท่าเป็นต้นไป มีทักษะคอมพิวเตอร์ Microsoft Office มีทักษะการโน้มน้าว มีความสามารถในการเจรจาต่อรอง สามารถวิเคราะห์และแก้ไขปัญหาเพื่อตอบสนองความต้องการของลูกค้า มีความกระตือรือร้น ช่างสังเกต และสามารถทำงานภายใต้ความกดดันได้ดี **ติดต่อ...** คุณณัฏฐณิชชา บุญหนัก โทรศัพท์ ๐๒-๖๙๙๖๓๗๔,๐๙๐-๙๐๓๖๓๖๑ Line ID : joykhanomjeen อีเมล์ Natthanicha\_Boo@truecorp.co.th

**บริษัท โมอาวาด บางกอก แรร์ จูเว็ลมานูแฟคเจอเรอส์ จำกัด** ที่อยู่ ๔๓๑ ซอยประดู่ ๑ (เจริญกรุง ๑๐๗) ถนนเจริญกรุง แขวงบางคอแหลม เขตบางคอแหลม กรุงเทพฯ **รับ General Controller จำนวน ๑ อัตรา** รายละเอียดงาน คอยควบคุมดูแลตรวจสอบขั้นตอนการทำงานและกระบวนการผลิตรวมถึงความถูกต้องของเอกสาร วัตถุดิบ และรายงานสถานะให้เป็นปัจจุบัน คุณสมบัติ พิการทางด้านร่างกายหรือการเคลื่อนไหว สามารถเดินได้ เพศชาย/หญิง อายุ ๒๒-๓๕ ปี วุฒิการศึกษาระดับ ปวส.ขึ้นไป มีความรู้ทางด้านบัญชีหรือการคำนวณ สวัสดิการ ตามกฎหมายกำหนด **ติดต่อ...** คุณธัชธฤต ระถี โทรศัพท์ ๐๒-๒๙๑๗๕๐๑-๙ อีเมล์ [tattharit.rathee@mouawad.com](mailto:tattharit.rathee@mouawad.com)

**บริษัท ทีซีฟาร์มาซูติคอล อุตสาหกรรม จำกัด** ที่อยู่ ๒๘๘ ถนนเอกชัย แขวงบางบอน เขตบางบอน กรุงเทพฯ ๑๐๑๕๐ **รับเจ้าหน้าที่ Web Design ๑ อัตรา** รายละเอียดงาน สามารถออกแบบ สร้างสรรค์และพัฒนาระบบ website ให้มีความทันสมัยและเหมาะสมต่อการใช้งาน ดูแลและบริหารข้อมูลบนweb siteบริษัทให้มีความทันสมัย คุณสมบัติ พิการทางด้านการเคลื่อนไหว-เดินได้ เพศชาย/หญิง อายุ ๒๕-๓๕ ปี วุฒิปริญญาตรี สาขาที่เกี่ยวข้อง สามารถใช้โปรแกรม Illustrator และ Photoshop สามารถออกแบบโดยใช้โปรแกรม CSS, SVG, User Interface Designและ HTML มีทักษะด้านการออกแบบและความคิดสร้างสรรค์ สวัสดิการ ประกันชีวิต เงินกองทุนสำรองเลี้ยงชีพ เงินโบนัส เครื่องแบบพนักงาน สวัสดิการอื่นๆตามอายุงานหรือตามระดับตำแหน่ง เช่น ทุนการศึกษา/รางวัลอายุงาน **ติดต่อ...** คุณณัฐพร สุคนธรัตน์ โทรศัพท์ ๐๒-๔๑๕๐๑๐๐-๓ อีเมล์ [Natthaporn.suk@redbullextra.com](mailto:Natthaporn.suk@redbullextra.com)

**เล ซอง ฟอง (ไทยแลนด์)** ที่อยู่ ๑๖๐, ๑๖๒, ๑๖๔ ซอยรามคำแหง ๖๐/๔ ถนนรามคำแหง แขวงหัวหมาก เขตบางกะปิ กรุงเทพฯ **รับพนักงานตัดแพทเทิรน ๒ อัตรา** รายละเอียดงาน ตัดกระดาษแพทเทิร์น คุณสมบัติ คนพิการ ที่สามารถทำงานได้ เพศชาย/หญิง อายุ ๑๙ ปีขึ้นไป มีความละเอียดรอบครอบ สวัสดิการ เบี้ยขยัน ประกันสังคม ชุดฟอร์ม พักร้อน ฯลฯ **ติดต่อ...** คุณวรนุช ไกรกิตติวุฒิ โทรศัพท์ ๐๒-๗๓๕๑๖๐๒ อีเมล์ [waranuch@lesenphants.co.th](mailto:waranuch@lesenphants.co.th)

**บริษัท โทเทิล แอ๊คเซ็ส คอมมูนิเคชั่น จำกัด (มหาชน)** ที่อยู่ ๔๐๙/๑ หมู่ ๕ ถนนศรีนครินทร์ ตำบลสำโรงเหนือ อำเภอเมือง จังหวัดสมุทรปราการ **รับพนักงาน Call Center ๑๕ อัตรา** รายละเอียดงาน ให้ข้อมูลเกี่ยวกับบริการของดีแทคกับลูกค้าที่โทรเข้ามาติดต่อโดยพนักงานจะ บริการผ่านระบบอัตโนมัติให้กับลูกค้า ซึ่งนั่งทำงานประจำ ณ.มูลนิธิคนตาบอดแห่งประเทศไทย กรุงเทพมหานคร คุณสมบัติ พิการสายตา เพศชาย/หญิง อายุ ๑๙-๓๕ ปี วุฒิ ม.๖ มีมนุษย์สัมพันธ์ดีและมีใจรักในงานบริการ พร้อมต่อการเรียนรู้และการเปลี่ยนแปลง สามารถทำงานร่วมกับทีมได้เป็นอย่างดี มีความสามารถใช้งานคอมพิวเตอร์ สามารถใช้โปรแกรม NVDA ได้ มีความสามารถใช้งานคอมพิวเตอร์ สามารถใช้โปรแกรม NVDA ได้ **ติดต่อ...** คุณมยุรา บุญรักษ์ โทรศัพท์ ๐๘๑-๖๕๘๒๑๕๐ อีเมล์ [mayura@dtac.co.th](mailto:mayura@dtac.co.th)

**คนพิการต้องการทำงาน**

**นางสาวสุวลี ขานฉนวน** อายุ ๓๑ ปี วุฒิ ปวส. พิการทางด้านดารเคลื่อนไหว สามารถเดินได้ ขับรถได้ **ต้องการทำงาน พนักงานส่งเอกสาร** มีประสบการณ์การเป็นพนักงานส่งเอกสาร ๕ ปี ติดต่อ...โทรศัพท์ ๐๘๗-๕๙๓๓๐๐๑ หรือ อีเมล์ peebow10@hotmail.com

**นางสาวปาริชาต แย้มอรุณ** อายุ ๒๘ ปี วุฒิ ปวส. พิการทางด้านการเคลื่อนไหว (ขาอ่อนแรง) สามารถเดินได้ ช่วยเหลือตนเองได้ดี **ต้องการทำงานตามความเหมาะสมกับความพิการ งานธุรการต่างๆ ในเขตพื้นที่ ชลบุรี หรือ ราชบุรี** มีประสบการณ์การทำงานทางด้านเจ้าหน้าที่ธุรการ และ Contact center

ติดต่อ...โทรศัพท์ ๐๘๗-๙๙๓๙๕๑๗ หรือ อีเมล์ parichat\_yeewa@hotmail.com

**นายนิรุตติ์ โครตจักร์** อายุ ๓๕ ปี วุฒิ ปวส. พิการทางด้านการเคลื่อนไหว สามารถเดินได้อย่างดี ขาขวาข้อสะโพกหลุด ไม่ต้องใช้ไม้ค้ำ มีทักษะ คอมพิวเตอร์ ระบบเครือข่าย เชี่ยวชาญด้านคอมพิวเตอร์ **ต้องการทำงานทางด้านคอมพิวเตอร์ / ICT / โปรแกรมเมอร์ / การบริหารระบบ ICT** มีประสบการณ์การทำงานมาก่อน ติดต่อ...โทรศัพท์ ๐๘๗-๗๘๘๑๖๒๙ หรือ อีเมล์ [rootaum@gmail.com](mailto:rootaum@gmail.com)

**นายสุเมธี สารทอง** อายุ ๒๓ ปี วุฒิ ม.๖ พิการทางด้านร่างกาย สามารถเดินได้ **ต้องการทำงานด้านอิเล็กทรอนิกส์ หรือช่างเทคนิค** ติดต่อ...โทรศัพท์ ๐๙๘-๓๘๙๐๑๘๑ , ๐๘๐-๕๙๗๒๕๑๔ หรือ อีเมล์ sumata.08@hotmail.com

**นายอภิสิทธิ์ ดลสุขกุล** อายุ ๓๓ ปี วุฒิม. ๖ พิการทางด้านการมองเห็น (ตาบอดทั้ง ๒ ข้าง) มีทักษะและความสามารถ สามารถใช้โปรแกรม Microsoft Word, Excel และใช้ Social Network สามารถนวดแผนไทยได้ เช่น นวดแก้อาการปวดเมื่อยต่างๆ **ต้องการงานทางด้านพนักงานรับโทรศัพท์หรือคอลเซ็นเตอร์** มีประสบการณ์การทำงาน พนักงานขายทางโทรศัพท์ (เทเลเซล) พนักงานนวด พนักงานรับโทรศัพท์ ตำแหน่ง tele sails subport ติดต่อ... โทรศัพท์ ๐๙๘-๘๗๒๕๒๒๘หรือ อีเมล์ Apisitdonsookkul@gmail.com

**นายอภิชาต สุขิตานนท์** อายุ ๒๕ ปี วุฒิปริญญาตรี พิการทางด้านออทิสติก สามารถช่วยเหลือตนเองได้ **ต้องการงานในร้านอาหาร กุ๊ก พนักงานเสิร์ฟ หรือตำแหน่งงานที่เหมาะสม** ติดต่อ... โทรศัพท์ ๐๒-๔๒๒๑๕๒๑, ๐๘๖-๘๘๓๗๕๘๔ หรือ อีเมล์ apichatsam@hotmail.com

**นางสาวจันทนา สุนีราช** อายุ ๒๒ ปี วุฒิปริญญาตรี พิการทางการได้ยิน (หูตึง) **ต้องการทำงานธุรการ จัดซื้อ หรืองานตามความเหมาะสม** ประสบการณ์การทำงาน พนักงานเสิร์ฟ พนักงานล้างจาน ตำแหน่งธุรการ งานทั่วไป ติดต่อ... โทรศัพท์ ๐๘๙-๔๓๒๔๘๒๗ หรือ อีเมล์ jantana.nam02@gmail.com

**ศรีโสภา มีรอด** วุฒิปริญญาตรี พิการทางด้านร่างกาย-เดินได้ **ต้องการทำงานทางด้านธุรการ การจัดซื้อ-จัดจ้าง หรืองานประสานงานทั่วไป** มีประสบการณ์การทำงาน สามารถทำบุคคล การเงิน การตลาด ธุรการ ประสานงานกับลูกค้า มีใบจ.ป.หัวหน้างานมีใบอบรม จป.หัวหน้างาน ติดต่อ... อีเมล์ [sisopa@gmail.com](mailto:sisopa@gmail.com)

**นางสาวนารินทร์ โพธิ์ไพจิตร** อายุ ๒๕ ปี วุฒิ ปวส. พิการทางการเคลื่อนไหว สามารถเดินได้ **ต้องการทำงานพนักงานทั่วไป ที่อยู่ในเขตพื้นที่ใกล้เคียงกับ คลองหนึ่ง ปทุมธานี** ประสบการณ์การทำงาน เจ้าหน้าที่รับโทรศัพท์และพนักงานประชาสัมพันธ์ , เจ้าหน้าที่ควบคุมการผลิตในส่วนอ๊อฟฟิต ติดต่อ... โทรศัพท์ ๐๘๔-๗๓๐๒๕๕๖ หรือ อีเมล์ mymim\_myphu@hotmail.com

**นายนิรุตติ์ โคตรจักร์** อายุ ๓๕ ปี วุฒิ ปวส. พิการทางด้านร่างกาย-เดินได้ ขาขวาข้อสะโพกหลุด แต่เดินได้ดี **ต้องการงานทางด้าน คอมพิวเตอร์ / ICT / โปรแกรมเมอร์/การบริหารระบบ ICT** มีประสบการณ์การทำงาน มาก่อน ติดต่อ... โทรศัพท์ ๐๘๗-๗๘๘๑๖๒๙ หรือ อีเมล์ rootaum@gmail.com

**นางสาวณัฐภัทร บุญประภัสสร** อายุ ๓๓ ปี วุฒิ ม.๖ พิการทางด้านร่างกาย สามารถเดินได้ (ขาสั้นไม่เท่ากัน) **ต้องการทำงานทั่วไป งานตามความสามารถ อยู่พื้นที่ใกล้เคียงกับถนนจรัญสนิทวงษ์** มีประสบการณ์การทำงานมาก่อน ติดต่อ... โทรศัพท์ ๐๘๐-๖๒๖๖๒๔๓

**นางสาวพรทิพา บุญเพ็ง** อายุ ๓๕ ปี วุฒิ ม.๖ พิการทางการได้ยิน (หูหนวก) **ต้องการงานทั่วไป ที่ใกล้เคียงกับอ่อนนุช-ลาดกระบัง มีวันหยุดเสาร์-อาทิตย์** มีประสบการณ์การทำงาน แม่บ้านมาก่อน ติดต่อ... โทรศัพท์ (Line หรือ SMS) ๐๙๖-๒๑๗๓๙๘๖

**นายเอกชัย ออมสมสวย** อายุ ๒๙ ปี วุฒิ ป.๖ พิการทางด้านร่างกาย สามารถเดินได้ **ต้องการทำงานพนักงานทั่วไป , ด้านคลังสินค้า, แพ็คกิ้ง, หรือติดรถส่งของ** ติดต่อ...โทรศัพท์ ๐๘๕-๒๗๒๖๘๐๘

**นางสาวปิยะมาศ วิลัยรัมย์** อายุ ๒๔ ปี วุฒิ ปวช. พิการทางด้านร่างกาย สามารถเดินได้ **ต้องการงานทั่วไป พนักงานธุรการ หรือพนักงานขายทั่วไป ดีเจ คีย์ข้อมูล รับโทรศัพท์ ร้านเกมส์ ร้านเช่าหนัง ขายตั๋วรถ ฯลฯ** ติดต่อ...โทรศัพท์ ๐๘๒-๓๕๔๖๙๖๒ หรือ อีเมล์ yim\_yim6864@hotmail.com

**นายมานิต คงรอด** อายุ ๓๗ ปี วุฒิ ป.๖ พิการร่างกาย สามารถเดินได้ **ต้องการทำงานทั่วไป หรืองานการผลิต** มีทักษะการทำงานซ่อมเครื่องใช้ไฟฟ้า (อิเล็กทรอนิก) มีประสบการณ์การทำงาน พนักงานฝ่ายผลิต บริษัทอุตสาหกรรมแป้งโคราช จำกัด ติดต่อ...โทรศัพท์ ๐๔๓-๓๗๐๕๙๐-๒ หรือ ๐๙๓-๔๕๐-๑๖๒๒ อีเมล์ moohtorn23@gmail.com

**นายจรูญ แก้วขวาน้อย** อายุ ๓๔ ปี วุฒิ ปวส. พิการทางด้านร่างกาย สามารถเดินได้ **ต้องการทำงานทั่วไป หรืองานการผลิต** มีทักษะการทำงานซ่อมเครื่องใช้ไฟฟ้า (อิเล็กทรอนิก) ประสบการณ์การทำงาน พนักงานฝ่ายผลิต บริษัทอุตสาหกรรมแป้งโคราช จำกัด ติดต่อ...โทรศัพท์ ๐๙๘-๑๖๑๕๔๓๗ หรือ ๐๙๓-๔๕๐-๑๖๒๒ อีเมล์ moohtorn23@gmail.com

**นายวุฒินันท์ ดอนชุม** อายุ ๓๕ ปี วุฒิ ปวส. พิการทางด้านร่างกาย สามารถเดินได้ มีทักษะสามารถใช้งานคอมพิวเตอร์ในโปรแกรม Microsoftoffice ได้เป็นอย่างดี **ต้องการงานทางด้านธุรการ พนักงานทั่วไป** ประสบการณ์การทำงาน ตำแหน่งเจ้าหน้าที่ธุรการ กองทุนฟื้นฟูสมรรถภาพที่จำเป็นต่อสุขภาพจังหวัดหนองบัวลำภู , ทำงานในตำแหน่งธุรการ บริษัท ณัฐพงษ์มอเตอร์หนองบัวฯ ติดต่อ...โทรศัพท์ ๐๔๓-๓๗๐๕๙๐ หรือ ๐๙๘-๕๐๖๓๐๕๑ อีเมล์ [donchoom.wut@gmail.com](mailto:donchoom.wut@gmail.com)

**นายธีรพล ไทยโคกสี** อายุ ๓๑ ปี วุฒิ ม.๖ พิการทางด้านร่างกาย-เดินได้ มีทักษะการใช้งานโปรแกรม Word, Excel, Power Point, Access และการใช้เว็บไซต์ต่างๆ **ต้องการทำงานธุรการ หรือพนักงานทั่วไป**  มีประสบการณ์การทำงานพนักงานขับรถ Forklift ติดต่อ...โทรศัพท์ ๐๔๓-๓๗๐๕๙๐ หรือ ๐๘๐-๑๘๙๕๑๕๘ อีเมล์ [650terapol@gmail.com](mailto:650terapol@gmail.com)

**นายศรราม คล้ายสุบรรณ** อายุ ๒๒ ปี วุฒิ ปวส. พิการทางด้านการเคลื่อนไหว นั่งวีลแชร์ รายละเอียด การใช้งานโปรแกรม Word, Excel, Power Point, Access และการใช้เว็บไซต์ต่างๆ **ต้องการงานทางด้านธุรการ พนักงานทั่วไป** มีประสบการณ์การทำงานผู้ช่วยช่าง ติดต่อ...โทรศัพท์ ๐๔๓-๓๗๐๕๙๐ หรือ ๐๙๘-๕๔๙๙๓๑๕ อีเมล์ moohtorn23@gmail.com

**นายเชาวลิต แสงจินดา** อายุ ๒๕ ปี พิการทางด้านการเคลื่อนไหว นั่งวีลแชร์ **ต้องการทำงานทางด้านคอมพิวเตอร์ งานเอกสาร ธุรการ ฯลฯ** ติดต่อ...โทรศัพท์ ๐๓๒-๔๐๐๔๙๖ หรือ ๐๘๑-๐๐๘๖๒๑๔ อีเมล์ chalit\_\_m@hotmail.com

**กปถ.แจกอุปกรณ์คนพิการฟรี**



นายธีระพงษ์ รอดประเสริฐอธิบดีกรมการขนส่งทางบก เปิดเผยว่า **กองทุนเพื่อความปลอดภัยในการใช้รถใช้ถนน (กปถ.) เตรียมจัดสรรรายได้จากการประมูลทะเบียนรถเลขสวยในปี ๕๘ วงเงิน ๑๓๕ ล้านบาทเพื่อช่วยเหลือผู้พิการที่ประสบภัยจากการใช้รถใช้ถนนและไม่เคยได้รับความช่วยเหลือจาก กปถ.มาก่อนหรือเคยได้รับการช่วยเหลือมาแล้วไม่น้อยกว่า ๕ ปี** โดยงบประมาณที่จัดสรรจะใช้เพื่อสนับสนุนค่าอุปกรณ์ที่จำเป็นต่อการยังชีพแก่ผู้พิการ อาทิ ไม้เท้า-ไม้ค้ำยัน แขน-ขาเทียม รถนั่งสำหรับผู้พิการ รถสามล้อโยกหรืออุปกรณ์อื่นที่คณะอนุกรรมการกำหนด

“กปถ.ได้นำเงินรายได้จากการประมูลทะเบียนรถเลขสวยช่วยเหลือผู้พิการที่ประสบภัยจากการใช้รถใช้ถนน ต่อเนื่องเป็นปีที่ ๗ แล้ว โดยที่ผ่านมาได้ช่วยเหลือผู้พิการได้เกือบ ๑๐,๐๐๐ ราย สำหรับ**ผู้พิการที่ประสงค์ขอรับการช่วยเหลือ ยื่นคำขอได้ที่สำนักงานกองทุนเพื่อความปลอดภัยในการใช้รถใช้ถนนและที่สำนักงานขนส่งจังหวัดทุกแห่งทั่วประเทศ ตั้งแต่วันที่ ๑๗ ส.ค.-๑๗ ก.ย.๕๘**   **ตรวจสอบรายละเอียดได้ที่** http://www.roadsafefund.com และ http://[www.tabienrod.com](http://www.tabienrod.com)

นาย ธีระพงษ์ กล่าวว่า **ขอเตือนให้ผู้พิการที่ต้องการขอรับความช่วยเหลือจาก กปถ.อย่าหลงเชื่อบุคคลภายนอกที่แอบอ้างอาสารับดำเนินการ โดยเรียกค่าตอบแทนเด็ดขาด** เนื่องจากกรมฯ ไม่มีนโยบายให้บุคคลภายนอกดำเนินการแทนและที่สำคัญ**การติดต่อขอรับความช่วยเหลือจาก กปถ.ยังไม่ต้องเสียค่าใช้จ่าย**อีกด้วย โดย**คณะอนุกรรมการจะพิจารณาอนุมัติให้ความช่วยเหลือตามเหตุผลและความเหมาะสม**และเมื่อได้รับการจัดสรรอุปกรณ์ให้ความช่วยเหลือแล้วจะมีคณะอนุกรรมการหรือคณะอนุกรรมการประจำจังหวัดหรือผู้ได้รับมอบหมายเข้าไปตรวจสอบหรือติดตามการจัดซื้อและการใช้งานของอุปกรณ์ช่วยเหลือผู้พิการตามที่ได้รับอนุมัติด้วย

ทั้งนี้ **หากพบผู้แอบอ้างอาสาดำเนินการขอรับอุปกรณ์ช่วยเหลือแทนหรือพบพฤติกรรมน่าสงสัยสามารถสอบถามข้อมูลได้ที่สำนักงานกองทุนเพื่อความปลอดภัยในการใช้รถใช้ถนน กรมการขนส่งทางบก โทร. ๐ ๒๒๗๒๕๙๓๗-๘ หรือสำนักงานขนส่งจังหวัดทุกแห่งทั่วประเทศ หรือสายด่วน ๑๕๘๔** (เดลินิวส์ออนไลน์/มูลนิธิพัฒนาคนพิการไทย๑๗ส.ค.๕๘)

**เชิญคนพิการอบรมคอมพิวเตอร์ ๒ หลักสูตร...ฟรี**

 **  **

มูลนิธิส่งเสริมและพัฒนาคนพิการ ๗๘/๑๗ หมู่ ๑ ซอยสถานสงเคราะห์ ถนนติวานนท์ ตำบลบางตลาด อำเภอปากเกร็ด จังหวัดนนทบุรี ๑๑๑๒๐ **เปิดอบรมคอมพิวเตอร์ ๒ หลักสูตร** คือ**คอมพิวเตอร์สำนักงาน และคอมพิวเตอร์กราฟฟิก หลักสูตรละ ๖ เดือน รวมเป็น ๑ ปี โดยผู้เรียนไม่เสียค่าใช้จ่ายใดๆทั้งสิ้น**

กำหนดรับสมัครนักเรียนคอมพิวเตอร์สำนักงาน และคอมพิวเตอร์กราฟฟิก **ตั้งแต่วันนี้หมดเขตรับสมัครวันที่ ๒๕ กันยายน ๒๕๕๘**โดยจะแจ้งรายชื่อผู้มีสิทธิ์เข้ารับการฝึกอบรมให้ทราบภายหลัง **สอบถามและขอรับใบสมัครโครงการฝึกอบรมคอมพิวเตอร์สำหรับผู้พิการได้ที่ มูลนิธิส่งเสริมและพัฒนาคนพิการ โทรศัพท์.**๐๒-๕๘๒-๒๘๙๘, ๐๒-๙๖๒-๓๗๓๘ **โทรสาร.**๐๒-๕๘๒-๒๘๙๗ **อีเมล์** : pwdinth@hotmail.com (มูลนิธิส่งเสริมและพัฒนาคนพิการ/มูลนิธิพัฒนาคนพิการไทย ๑๗ ส.ค.๕๘)

มูลนิธิพัฒนาคนพิการไทย ๒๙ อาคารชัยพฤกษ์ ถนนวิสุทธิกษัตริย์ แขวงบางขุนพรหม   
 เขตพระนคร กรุงเทพฯ ๑๐๒๐๐ โทรศัพท์ ๐ ๒๒๘๑ ๙๒๘๐, ๐ ๒๖๒๘ ๕๗๐๑, ๐ ๒ ๖๒๘ ๘๑๕๕

โทรสาร ๐ ๒๒๘๑ ๙๒๗๐ http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)



**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ

นายสุภรธรรม มงคลสวัสดิ์ - กรรมการและผู้ช่วยเลขาธิการ